
Надзорният съвет на Националната здравноосигурителна каса (НЗОК) одобри проектобюджета на институцията за 2027 г. Финансовата рамка е 5,684 млрд. евро, което е с 426,9 млн. евро повече спрямо тази за настоящата година.
Здравноосигурителната вноска се запазва на 8%, а средствата за здравноосигурителни плащания нарастват с над 478 млн. евро.
Въпреки увеличението на парите проектът предизвика критики от страна на болничния сектор. Българската болнична асоциация възрази срещу предвидените ограничения за финансиране на нови дейности от НЗОК. Сред спорните предложения е новооткрити лечебни заведения да не могат да сключват договори с касата през 2027 г., както и Да се ограничи възможността на вече работещите болници да добавят нови клинични пътеки и процедури.
Въпрос
От асоциацията поставят под въпрос и реалния ръст на средствата за болнична помощ. Според техните изчисления номиналното увеличение е 9,4%, но след приспадане на близо 82 млн. евро, предвидени за амбулаторни процедури, съпоставимият ръст остава около 5,9%. От организацията настояват финансовите параметри да бъдат разглеждани заедно с ограниченията, които ще определят достъпа на лечебните заведения до публичния ресурс.
Проектът предвижда и повече средства за профилактика. За общопрактикуващите лекари са заложени допълнителни 3 млн. евро, свързани с профилактичните прегледи.
Биомаркери
Предвижда се също финансиране на биомаркерна диагностика за онкологични пациенти, както и промени при заплащането на медицински изделия и помощни средства. Във финансовата рамка са отразени и разходи за лечение на деца и възрастни в чужбина.
Ресурс
Така проектобюджетът съчетава по-голям финансов ресурс с опит за ограничаване на разширяването на дейностите, заплащани от НЗОК. Докато от касата залагат на по-високи плащания и промени в структурата на финансирането, болничните организации предупреждават, че ограниченията могат да засегнат конкуренцията между лечебните заведения и достъпа на пациентите до медицинска помощ.
Одобрението на Надзорния съвет е първата стъпка. Проектът предстои да премине през правителството и Народното събрание.
„Личният лекар, ранната диагностика и детското здравеопазване са приоритет в бюджета за следващата година", заяви управителят на НЗОК д-р Владимир Даскалов след заседанието на Надзорния съвет. Той съобщи, че освен допълнителните 3 млн. евро за профилактика при личните лекари се предвиждат още 3 млн. евро за медицински изследвания и 2 млн. евро за специалистите. Сред новите мерки е ежегодното изследване на пълна кръвна картина и липиден профил при децата. Даскалов посочи още, че се планира част от дейностите да бъдат изведени от болниците към извънболничната помощ.

- Г-жо Илиева, как оценявате заложените в Бюджет 2027 заплати от 1900 евро за лекарите специализанти?
- Няма да мълчим, когато държавата за пореден път вижда само лекарите. Заплатата от 1900 евро е стъпка към задържането на младите лекари. Но защо отново се говори за достойно заплащане само на една част от медицинските специалисти? Лекарят не работи сам. До него са медицинската сестра, акушерката, лаборантът, рехабилитаторът. Без тях лечебният процес е невъзможен. Не противопоставяме лекарите на медицинските сестри. Противопоставяме се на политика, която разделя медицинските специалисти на първа и втора категория. Не може да искаме младите лекари да останат в България и в същото време да продължаваме да губим медицинските сестри. Настояваме за ясни минимални прагове на основните заплати за всички медицински специалисти.
- Колко получава реално една медицинска сестра в България и каква трябва да бъде минималната й заплата?
- Няма еднаква заплата за всички медицински сестри. Голяма част от тях работят за 750-1000 евро. Има огромни разлики между държавни, общински и частни лечебни заведения, между регионите и специалностите. Общото е едно - възнагражденията не отговарят на квалификацията и отговорността. Доходът се изкарва с нощен труд, допълнителни дежурства, много извънреден труд и работа на две или три места. Позицията на синдиката ни е категорична - минималното основно трудово възнаграждение трябва да бъде поне 1550 евро за всички медицински специалисти, независимо от звеното, в което работят — болнична помощ, извънболнична помощ, спешна помощ, детско и училищно здравеопазване, детски ясли и детски градини, социални институции. Над тази сума възнаграждението да се надгражда според квалификацията, професионалния опит, курсовете и допълнителното обучение, заеманата длъжност, нощния труд и натовареността на звеното. Медицинска сестра с виеше образование, която отговаря за живота на пациентите, не може да получава доход, сравним с неквалифициран труд.
- Колко медицински сестри не достигат в България?
- Кадровият дефицит е изключително сериозен. Днес работят около 22 000 медицински сестри. През 1990 г. те са били 53 810 — системата е загубила повече от половината си сестри. Още по-тревожна е възрастовата структура: над 76% от сестрите са над 45 години, а едва 11,7% са до 35 години. Нужни са около 50 000 медицински сестри на системата. Недостигът е близо 28 000. Проблемът обаче не е само в броя. Сестри липсват в болниците, в отделенията, в извънболничната помощ, в училищата, в детските ясли и в малките населени места. Необходимо е национално картографиране на кадровите потребности, защото общото число не показва къде точно липсват специалисти.
- Продължава ли тенденцията санитари да се преквалифицират в медицински сестри, какъв е мотивът им?
- Да, има санитари, които продължават образованието си и стават медицински сестри. Мотивите са предимно очакване за по-добро възнаграждение. Но това не е бързо решение на кадровата криза. Обучението за медицинска сестра изисква време, сериозна теоретична подготовка и много практика. Липсващите кадри не могат да бъдат заменени с кратки курсове и формална преквалификация. Подкрепяме всеки, който иска да се развива, но държим на качественото образование и реалната компетентност.
- Медицинските сестри станаха защитена професия, т.е. обучението е безплатно, приемът е увеличен. Това може ли да намали недостига? Защо?
- Това не е достатъчно. Безплатното обучение премахва финансовата бариера, а увеличеният прием е необходим за ново поколение медицински сестри. Но какво ще накара тези млади хора да останат в България след дипломирането си? Ако завършат безплатно, а след това получават ниско възнаграждение, работят при недостиг на персонал и прекомерно натоварване и не виждат перспектива, те ще си тръгнат. Защитената специалност решава проблема с достъпа до образование, но не решава проблема с условията на труд. Нужни са гарантирани достойни начални заплати, по-добри условия на труд и реални възможности за кариерно развитие. Без тези .мерки ще обучаваме специалисти за чужди здравни системи.
- Ще успеят ли болниците да изпълнят задачата в десетгодишен срок да осигурят необходимия брой медицински сестри?
- При сегашния модел — не. Десет години изглеждат много, но когато над три четвърти от сестрите са над 45 години, времето всъщност е ограничено. Необходим е национален план с конкретни цели за всяка година, а не обещание, че след десет години ще има достатъчно сестри. Всяко лечебно заведение трябва да има кадрова стратегия според броя на леглата, пациентопотока, спецификата на отделенията и реалното натоварване. Проблемът е национален и болниците не могат да го решат сами. И не е достатъчно да назначим нови хора — трябва да спрем напускането на тези, които вече работят. Задържането е също толкова важно, колкото и обучението.
- Каква е ситуацията с медицинските специалисти в малките населени места? Случва ли се един кадър да работи в няколко различни населени места?
- В малките населени места проблемът е още по-тежък и пациентите го усещат пряко. Да, често един медицински специалист обслужва няколко населени места, работи на няколко места или пътува между различни лечебни структури. Това е допълнително физическо и психическо натоварване. Младите специалисти трудно се мотивират да отидат там, когато липсват адекватно заплащане, транспорт, жилище и възможности за развитие. Настояваме за медицинските специалисти в малките населени места да има допълнително финансово стимулиране, подкрепа за транспорт и жилище, гарантирана възможност за квалификация, нормален график, почивка и стимули за работа в райони с" доказан кадрови дефицит. Правото на здравеопазване не трябва да зависи от това дали човек живее в София или в малко планинско село.
- Защо трудът им е толкова тежък?
- Защото медицинската сестра носи едновременно професионална, физическа, психическа и морална отговорност. Тя е до пациента през целия процес на лечение. Наблюдава състоянието му, изпълнява назначенията, извършва манипулации, следи жизнените показатели, реагира при спешни състояния и общува с близките. Тя не може да си позволи да е разсеяна, уморена или да сгреши, защото последиците могат да бъдат фатални. Към това се добавят дългите смени и нощният труд, постоянното физическо натоварване, работата с гежко болни и умиращи пациенти, емоционалното напрежение и агресията от пациенти и близки, недостигът на персонал и поемането на чужди задължения, както и административната работа за сметка на грижата за пациента. Резултатът е професионално прегаряне, за което се говори твърде малко. Когато един човек върши работата на двама или трима, това не е ефективност, а риск за него и за пациента. Необходими са реални стандарти за съотношението медицински сестри — пациенти според вида на отделението и тежестта на заболяванията.
- Стана ясно, че 12 линейки обслужват София, какво трябва да се промени, за да се увеличи броят им?
- Ако наистина 12 линейки са оперативно налични в даден момент, това е сериозен сигнал за провал в организацията на спешната помощ. Трябва да се разграничи общият брой линейки от броя на екипите, които реално са на терен във всяка смяна. Не става дума само за закупуване на автомобили. Линейка без медицински екип не може да спаси пациент. Необходими са повече медицински екипи, а не само автомобили, по-добро заплащане и условия на труд в спешната помощ, достатъчно медицински сестри, лекари и парамедици, нови филиали и по-добро разпределение на екипите, както и по-добра координация между 112, спешните центрове и болниците. Времето за достигане до пациента не може да зависи от това дали в момента има свободен екип. Държавата трябва да финансира не техника, а работеща система с достатъчно хора.
- Парамедиците може ли да са спасение за системата?
- Парамедиците могат да бъдат важна част от решението, но не и универсален заместител на медицинските сестри и лекарите. Добре обучените парамедици могат да правят първоначална оценка, спешни действия в рамките на своята компетентност, стабилизиране и транспорт на пациенти. Но компетентностите на различните професии трябва да бъдат ясно разграничени. Не приемаме парамедиците да бъдат използвани като евтин заместител на медицински персонал с виеше образование. Това е несправедливо и към специалистите, и към пациентите.
- Подкрепяте ли идеята медицинските сестри в яслите да бъдат заменени от педагогически персонал? Защо?
- Не. Не подкрепяме подмяната на медицинската грижа с педагогическа. Двете дейности са различни и се допълват. Децата в яслена възраст са особено уязвими. Те не могат да кажат какво ги боли и имат нужда от специфични здравни грижи. Медицинската сестра разпознава симптомите, следи здравето им, реагира при спешност, отговаря за профилактиката и подпомага лечението на хронично болни деца по назначение от лекар. Педагогът има друга, също толкова важна роля — развитието и възпитанието на децата. Недостигът на медицински сестри не може да се решава с премахване на медицинската грижа от детските заведения. Това означава кадровият проблем да се прехвърли върху най-малките и техните родители. Вместо да махаме сестрите, професията трябва да стане привлекателна.
В мотивите към Бюджет 2027 детското и училищното здравеопазване, здравните кабинети, детските ясли, яслените групи към детските градини и детските кухни са обявени за приоритет. Финансово този приоритет се изразява в 5% увеличение (при 7,5% за учителите) — абсолютно недостатъчно за адекватно увеличение на заплатите на медицинските специалисти в тези структури. Така ножицата между двете групи специалисти с виеше образование в детските и учебни заведения ще достигне около 450 евро — с толкова по-ниско ще бъде основното трудово възнаграждение на медицинския специалист в сравнение с това на учителя, въпреки че работят при едни и същи условия на труд. Това е недопустима форма на дискриминация от страна на държавата.
- Бори ли се синдикатът ви за подписване на КТД?
- Колективният трудов договор е един от основните инструменти за защита на медицинските специалисти. Той гарантира трудовите права, по-добри условия на труд, допълнителни възнаграждения, отпуски и социални придобивки. Медицинските специалисти трябва да имат реална колективна защита, а не правата им да зависят от добрата воля на конкретния работодател. Договореното трябва реално да се изпълнява и финансира. Не може да има качествено здравеопазване без достойни условия на труд за хората, които го осигуряват.
- Кои са трите най-спешни мерки за спасяване на професията „медицинска сестра" и планирате ли протести?
- Първо — достойно и гарантирано заплащане. Минимално основно трудово възнаграждение от поне 1550 евро за всички медицински специалисти независимо от структурата, в която работят. Второ — нормални условия на труд и достатъчно персонал. Стандарти за кадрова обезпеченост, край на прекомерното натоварване и на постоянното разчитане на извънреден труд. Трето — национална стратегия за задържане и привличане на медицински сестри. Запазване на безплатното обучение, стипендии, подкрепа за младите специалисти, специализация, развитие и финансови стимули за работа в малките населени места. По отношение на протестите — той е законно средство за защита на правата ни, когато диалогът не дава резултат. Ако няма конкретни ангажименти, срокове и финансиране, протестната готовност остава на дневен ред.
- Одобрявате ли новия НРД? Какви са плюсовете и недостатъците му?
- Не, не одобряваме. Основният недостатък е, че по-високите цени на дейностите не означават автоматично по-високи заплати за хората, които ги извършват. Няма механизъм, който да гарантира, че допълнителните средства стигат до медицинските специалисти по здравни грижи. Освен това медицинските специалисти не участват равнопоставено в договарянето на НРД. Не може да се договаря финансирането на медицинската дейност, без да се отчита колко струва трудът зад нея. Следващите преговори трябва да обвържат публичното финансиране с достойно заплащане, кадрова обезпеченост и качество на помощта. Здравната система не е само сгради, апаратура и клинични пътеки. Здравната система са хората! Медицинската сестра не е помощен персонал и не е второстепенен участник в лечебния процес. Тя е самостоятелен медицински специалист със знания, квалификация, отговорност и ключова роля в грижата за пациента. Днес работят около 22 000 медицински сестри при нужда от 50 000. Вече започнахме да говорим за затворени отделения, ограничен достъп до медицинска помощ и пациенти, за които няма кой да се грижи. Искаме конкретни решения. Достойни основни заплати. Не просто повече приети студенти, а повече медицински сестри, които искат да останат и да работят в България.

Жанета ЙОРДАНОВА
Телеграф  стр. 40 
33-годишен мъж бе задържан от полицията в Русе за агресивно поведение в Спешното отделение.
На 9 ноември към 9,30 ч. постъпил за преглед пациент с оплаквания. Докато медицинският екип се занимавал с болния, в отделението нахлул мъж, който се представил за братовчед на пациента. Неканеният бил помолен да напусне, но започнал да обижда медиците. Все пак тръгнал към изхода и излизайки, ритнал вратата. Медицински фелдшер Сигнализирал в полицията. На място пристигнали служители на Второ районно управление, които открили мъжа близо до сградата. При появата на полицаите той започнал да ги обижда. Оказало се, че е известен на полицията. Арестуван е, но и в районното продължил да буйства.

[bookmark: _Toc245279552]Ракът на простатата не засяга само възрастните
Телеграф  стр. 24 
Ракът на простатата не е заболяване само на възрастните мъже. Това заяви Марин Георгиев, началник на Клиниката по урология в Александровска болница и ръководител на катедра „Урология" в Медицинския университет — София, в подкаста на БНР "В центъра на системата".
Специалистът разказа и за случаи на рак на простатата при сравнително млади пациенти. Най-младият мъж, когото е оперирал, е бил на 42 години и не е имал фамилна обремененост.
"Мъжете над 50 години трябва ежегодно да изследват простатно-специфичния антиген (PSA) и да посещават уролог. При фамилна обремененост профилактиката трябва да започне още на 45 години, заяви проф. Марин Георгиев, началник на Клиниката по урология в Александровска болница и ръководител на катедра „Урология" в Медицинския университет — София, в под-каста на БНР "В центъра на системата".
"Ракът на простатата е сред най-често диагностицираните онкологични заболявания при мъжете, но ранното му откриване дава много добри възможности за успешно лечение. При пациентите в началните стадии, проследявани в продължение на 10 години, може да се постигне трайно излекуване в 95-98% от случаите, подчертава началникът на Клиниката по урология в Александровска болница.
По думите му през последните години ракът на простатата се утвърждава като водещо онкологично заболяване сред мъжете в развитите държави, а тенденцията се наблюдава и в България. Според оценките новооткритите случаи у нас годишно могат да достигат между 3500 и 5000.

Телеграф  стр. 24
Ая — изкуствен интелект, създаден да отговаря на базовите информационни потребности на хората, преживели инсулт, и техните семейства, ще бъде представен днес.
Асоциацията за инсулт и афазия ще демонстрира възможностите на изкуствения интелект в Националния ден за борба с инсулта.
У дома
След изписването от болница за много семейства започва трудно търсене на отговори - как да продължи възстановяването, къде да намерят рехабилитация и логопедична помощ, какви социални права могат да ползват, как да осигурят помощни средства и да приспособят дома.
Ая е създадена, за да улесни тази ориентация и достигането до необходимата подкрепа. Решението е разработено в рамките на проекта „Подкрепени след инсулт: иновативен модел за информиране и консултиране с адаптивен достъп", финансиран по Столична програма „Социални иновации". Моделът предвижда денонощен достъп до базова информация чрез писмена и гласова комуникация, съчетан с възможност за човешка подкрепа в работно време при по-сложни казуси.
Езици
В основата му е специално разработен информационен масив на български и английски език, обхващащ рехабилитацията, речевата терапия, социалната подкрепа, административните процедури и практическите потребности след инсулт. Особено внимание е отделено на избора на начин за общуване според възможностите на потребителя, включително при афазия и други комуникативни затруднения." По време на събитието ще представим Ая и ще демонстрираме как тя подпомага търсенето на информация. Ще обсъдим възможностите на услугата, съчетаването на изкуствен интелект с човешка подкрепа и следващите стъпки в развитието й", обясняват от Асоциацията за инсулт и афазия.

Милена ДИМИТРОВА
Телеграф  стр. 22
Огнян, роден едва 650 грама, вече пее опери и се учи да чете. В неделя отбелязваме Световния ден на недоносените деца, а „Здраве с Телеграф" разказва историята на борбения Оги, който никога не се отказва.
Появява се на бял свят в началото на 24-тата гестационна седмица в СБАЛАГ „Майчин дом". За майка му Виолета той не е дете, което просто оцелява, а дете, което още от първия си ден има собствено решение — да живее този живот въпреки всичко.
През първите дни теглото му пада до 580 грама и миниатюрното бебе преминава през редица кризисни моменти. Майка му разказва, че той не е интубиран и не получава сърфактант, защото тя не се съгласява. Кислородната подкрепа е осигурена единствено чрез канюла и кислородна палатка.
Постепенно преминава през различните етапи на неонатологичната грижа — кувьоз, хранене чрез сонда, спиране и възобновяване на храненето. Остава в Клиниката по неонатология 105 дни след раждането си.
Името му също има своята история. Родителите му решават да го кръстят така, защото искат в името му да има огън и той да бъде силен. Напълно заслужено Огнян си печели прозвището Пожара.
Музика
В момента борбеният малчуган е на 3 години и 9 месеца. Расте в семейство, в което музиката и изкуството са част от живота на поколенията преди него. Не е изненада, че на прощъпалника си избира цигулката.
Истинската му страст обаче са книгите. В дома им играчките отстъпват място на книгите. Огнян ги „чете" и интонира, макар все още да ги знае наизуст. Познава буквите и постоянно ги разпознава в думите. Вече се учи да чете и с огромно любопитство открива света на книгите.
Музиката също е неизменна част от ежедневието му. Обича да пее оперите на своя баща — оперния певец Пламен Кумпиков. Благодарение на грижите на екипа на Клиниката по неонатология в „Майчин дом" днес Огнян е напълно здрав. Белите му дробове са като на доносено дете. Ретинопатията, която е започнала да се развива, е овладяна без оперативна намеса. Имал е и сърдечен проблем, за който при последния преглед доц. д-р Румен Маринов казва, че вече няма и спомен.
„За моя 40-годишен стаж пред очите ми се промениха границите, в които стана възможно спасяването на малките недоносени деца — от 28 гестационни седмици до 26-25 г.с. Сега дори успешно спасяваме бебета, родени в 24 г.с. и с тегло под 600 грама", обяснява началникът на Клиниката по неонатология в СБАЛАГ „Майчин дом" доц. д-р Лилия Вакрилова.
„Целта ни е не само такива бебета да оцелеят, но и да имат нормално развитие впоследствие. Големи успехи постигаме и при спасяването на бебета с различни тежки проблеми, каквито са някои вродени сърдечни и други аномалии, както и тежки майчини заболявания, които се отразяват на плода. В това отношение значителен принос имат и колегите акушер-гинеколози с усъвършенстването на пренаталната диагностика, терапията при бременните и поведението при предтерминно раждане или при наличие на интраутеринно изоставане в развитието на плода", допълва лекарката.
Грижа
Тази година Клиниката по неонатология в СБАЛАГ „Майчин дом" навършва 50 години от създаването си. Тя е най-голямата в страната, с общо 110 легла и трето ниво на компетентност. Клиниката е водеща научна база по специалността „Неонатология" към Катедрата по акушерство и гинекология на Медицинския университет — София. Разполага с интензивно отделение с 15 кувьоза за интензивно лечение и 30 кувьоза за слединтензивно лечение, както и с физиологично отделение с 65 легла за доносени деца.
Към клиниката работи и единственият сектор по кенгуру грижа в страната, където родителите на недоносените деца се обучават под лекарски и акушерски контрол в специфичните грижи, необходими за отглеждането на бебета с ниско тегло и/ или висок риск. Семействата имат възможност да бъдат с децата си 24 часа в денонощието в болницата. Секторът е оборудван с 11 стаи със санитарен възел, с възможност за единично или двойно настаняване.
***
Мечтая да привлечем млади лекари, акушерки и сестри
Мечтата ми е също така да привлечем млади лекари, акушерки и медицински сестри за работа в неонатологията, споделя доц. д-р Вакрилова. Неонатологията е може би единствената област на медицината, в която се работи и със здрави индивиди, които са в началото на жизнения си път, а това е безспорно приятно. Дори когато са болни, новородените са невероятно „благодарни" пациенти с възможности за бързо оздравяване. А най-малките недоносени и критично болни бебета често учудват дори нас с изненадващата си жизненост и способност за възстановяване. Това носи изключително удовлетворение, тъй като знаем, че сме част от този процес, казва още тя.
През последната година по линия на Програмата за устойчивост и растеж, както и чрез „Българската Коледа", получихме значително количество високотехнологична медицинска апаратура, за което сме изключително благодарни, отбелязва доц. Вакрилова. Тя дава възможност изключително да се подобри качеството на диагностичния и лечебен процес.
Въведохме комплексно ултразвуково проследяване на недоносени и критично болни пациенти, като чрез курсове по следдипломна квалификация популяризираме този подход в цялата страна, казва още тя.

Людмил ХРИСТОВ
Телеграф  стр. 18-19
Продължителната кашлица, отпадналостта и задухът могат да издават пневмония дори когато термометърът показва нормални стойности.
Лични лекари сигнализират за увеличаване на случаите на белодробно възпаление, което протича без характерната висока температура и втрисане. Особено внимание трябва да се обръща на възрастните хора и децата, при които симптомите понякога са нетипични и заболяването може да остане неразпознато в началото.
Пневмонията представлява възпаление на белодробната тъкан, което най-често засяга алвеолите — малките въздушни мехурчета, в които се осъществява обмяната на кислород и въглероден диоксид. Причинителите могат да бъдат бактерии и вируси, а по-рядко гъбички и други микроорганизми. Заболяването може да се развие самостоятелно или като усложнение след инфекция на горните дихателни пътища.
Обичайно пневмонията се свързва с висока температура, втрисане и силна кашлица.
При някои пациенти обаче тези признаци липсват или са слабо изразени. Вместо тях на преден план излизат отпадналостта, изпотяването, загубата на апетит и постепенното влошаване на общото състояние.
Имунитет
По-нетипично протичане се наблюдава при възрастните хора, малките деца и пациентите с потисната имунна система. С напредването на възрастта реакцията на организма към инфекциите може да се промени и дори сериозно възпаление да не предизвика отчетливо повишаване на температурата. Подобна картина е възможна при хора, които преминават през химиотерапия, приемат кортикостероиди или други лекарства, потискащи имунитета, както и при пациенти с хронични заболявания.
Липсата на температура обаче не е доказателство за отслабен имунитет. Тя не изключва пневмония и при по-млади хора без придружаващи заболявания.
Кашлица
Един от основните предупредителни признаци е кашлицата, която не отшумява или постепенно се засилва. В началото тя може да бъде суха, а впоследствие да стане влажна, с отделяне на секрети. Понякога продължава седмици и не носи облекчение. Особено внимание трябва да се обърне на случаите, когато след привидно обикновена настинка човек не се възстановява, а започва да се чувства все по-зле.
Друг сигнал е необичайната умора. Пациентът може да се оплаква от липса на сили, главоболие, мускулни болки, изпотяване и загуба на апетит. При възрастните хора понякога се наблюдават сънливост, дезориентация или внезапно объркване, без да има висока температура.
За нетипичното протичане на заболяването при децата обръща внимание и доц. д-р Борис Ангелов, началник на Първо отделение по педиатрия в УМБАЛ-Бургас. В монографията си „Атипични бактериални пневмонии в детска възраст" той разглежда случаите, при които белодробната инфекция остава трудно разпознаваема. „Дете може да има пневмония, без да поддържа висока температура и без да изглежда тежко болно", се посочва в представянето на научния труд. Сред характерните прояви е упоритата суха кашлица, която може да продължи седмици и да бъде придружена от отпадналост, главоболие и болки в гърлото.
Въздух
Затрудненото дишане е сред най-важните симптоми, които не бива да се пренебрегват. Възпалението в алвеолите може да наруши нормалния газообмен и да доведе до недостиг на кислород. Задухът може да се появи първоначално при физическо усилие, а при по-тежки случаи и в покой. Болка или бодежи в гърдите при дълбоко вдишване и кашляне също могат да насочат към засягане на белодробната тъкан и плеврата.
При някои пациенти се чуват хрипове или свиркащи звуци при дишане. Посиняването на устните, силният задух, объркаността и рязкото влошаване на състоянието изискват спешна медицинска оценка.
За установяване на пневмония лекарят преценява оплакванията, преслушва белите дробове и при необходимост назначава образно изследване. Рентгенографията на гръдния кош е важен метод за потвърждаване на диагнозата. Могат да бъдат назначени и кръвни изследвания, измерване на кислородната сатурация и микробиологични тестове за уточняване на причинителя.
***
При учениците до 30% от случаите са атипични
Делът на атипичните бактериални пневмонии може да достигне 30% от всички случаи при децата, особено в училищна възраст. Това сочат научните данни, разгледани от доц. д-р Борис Ангелов в монографията му. Сред най-честите причинители е
Mycoplasma pneumoniae. Инфекцията може да протече с продължителна суха кашлица, без висока температура и без детето да изглежда тежко болно. Понякога дори при преслушване не се установяват характерните изменения в белите дробове.
***
Избягвайте самолечението
Самоволното започване, сменяне или спиране на антибиотик може да компрометира лечението. Дори при подобрение пациентът трябва да спазва предписаната от лекар схема. Не използвайте останали лекарства от предишно заболяване и не приемайте антибиотик, изписан на друг човек. Възстановяването след пневмония също изисква време — кашлицата и умората могат да се задържат и след овладяване на инфекцията. Натоварването трябва да се увеличава постепенно, а контролният преглед да не се пропуска.
Лечението зависи от причината за възпалението, тежестта на състоянието и придружаващите заболявания. При бактериална пневмония се назначават антибиотици, докато при вирусна инфекция подходът е различен и в определени случаи може да включва специфични противовирусни средства. Прилагат се и лекарства за облекчаване на симптомите, а при по-тежки състояния може да се наложи болнично лечение и подаване на кислород. Самолечението с антибиотик е опасно, тъй като неподходящият препарат може да не повлияе причинителя и да забави правилната терапия. Ако кашлицата се задържа, общото състояние се влошава или се появи задух, е необходим лекарски преглед.

[bookmark: _Toc245279556]Медици и експерти по красота мерят умения на фестивал
Телеграф  стр. 18
Първото издание на Bulgaria Beauty and Health Fest ще се проведе на 15 и 16 ноември в столичния хотел „Маринела". Двудневният форум ще събере специалисти от сферите на здравето, красотата и естетичната медицина, както и компании, предлагащи продукти и технологии за грижа за външния вид и доброто здраве.
Сред основните акценти са професионалните състезания по грим, фризьорство и естетична медицина. В конкурса за грим журито ще бъде оглавено от гримьора Цецо Андреев, а в категорията за коса оценките ще поставя екип под ръководството на коафьора Момчил Спасов. В надпреварата по естетична медицина ще участват лекари, които ще демонстрират умения в две направления — поставяне на филъри в устните по техниката „руски устни" и цялостно оформяне на лицето с филъри. Председател на журито ще бъде д-р Елит Алит Керимов.
В рамките на фестивала ще бъде организирано и изложение с участието на над 40 компании. Посетителите ще могат да се запознаят с хранителни добавки, козметични продукти, нови технологии и терапии в сферата на красотата.
Вторият ден е предвиден за форума „Аз в огледалото и извън него", който ще постави акцент върху връзката между външния вид, психическото здраве и начина на живот. В дискусиите ще участват диетолози, нутриционисти, психолози, медицински специалисти и йога инструктори. Публиката ще има възможност да задава въпроси и да получи съвети за храненето, менталното здраве и изграждането на полезни навици. Входът за посетителите е безплатен, но е необходима предварителна регистрация.

[bookmark: _Toc245279557]ТЕЛК на нов режим: Оценяват не само болестта, но и способността за работа
Телеграф  стр. 8
Нови правила за ТЕЛК и НЕЛК предвиждат законопроекти, внесени в парламента от депутати на „Прогресивна България,,. Промените засягат начина на определяне на процентите инвалидност при няколко заболявания, това ще се случва на базата на електронни документи. В оценката ще влизат заболяването, както и сега, но и функционалният дефицит при задоволяване на ежедневните потребности, т.е. възможностите за придвижване, ориентация, самообслужване и пр. Ще влязат и дефицитите при извършване на трудова дейност и противопоказните условия на труд, както и необходимостта от чужда помощ, помощни средства, съоръжения и др. Предлага се и премахване на обвързаността между възнагражденията на личните асистенти и минималната работна заплата, което ще прекрати автоматичното им увеличение. Друг законопроект предвижда хората с ТЕЛК задължително да преминават преглед за годност за управление на моторно превозно средство.

[bookmark: _Toc245279558]Изследват децата от 7 до 18 г. за затлъстяване
Труд  стр. 5 
Проектобюджетът на Националната здравноосигурителна каса за 2027 г. получи подкрепата на Надзорния съвет на институцията, като един от членовете му се въздържа при гласуването. Финансовата рамка предвижда увеличение на средствата за здравеопазване, без да се променя размерът на здравноосигурителната вноска, която остава 8%.
Това съобщи управителят на НЗОК д-р Владимир Даскалов, който очерта като основни приоритети засилването на ролята на общопрактикуващите лекари, ранното откриване на заболявания и подобряването на детското здравеопазване.
Общият бюджет на Касата за следващата година достига близо 5,68 млрд. евро. Това е увеличение с над 8,1%, или приблизително 427 млн. евро, спрямо 2026 г.
В проектобюджета е заложен и задължителният по закон резерв от 3% за непредвидени и неотложни разходи.
Увеличението на средствата е част от общата бюджетна политика на правителството за 2027 г, която предвижда допълнително финансиране за здравния сектор. При представянето на държавния бюджет кабинетът обяви и 30 млн. евро повече за възнагражденията на лекарите специализанти, както и средства за изграждането на Националната детска болница.
Над 2,5 млрд. евро са предвидените пари за болнична помощ (включително ресурси за извеждане на дейности в амбулаторни условия).
Средствата за лекарства и медицински изделия с въведени защитни механизми за контрол на разходите надхвърлят 1,4 млрд. евро.
Гарантирани са над 37,3 млн. евро целево в първичната помощ за дейности при децата на възраст от 0 до 18 г. Част от тях са за профилактика и имунизации, както и за специализирани педиатрични прегледи. Осигурено е и стриктно проследяване в първите 24 часа след раждането и до 28-ия ден в дома, както и ежемесечни прегледи до едногодишна възраст и патронажни грижи до шест месеца, информира още управителят на НЗОК.
Шефът на НЗОК Владимир Даскалов съобщи, че са осигурени средства и за нови профилактични дейности, с които се разширява обхватът на прегледи при децата и учениците от.7 до 18-годишна възраст, с цел скрининг на детското затлъстяване. Предвижда се изследване на липиден профил и холестерол на 16-годишна възраст. Осигурени са и безплатни антибиотични и противоинфекциозни лекарства за домашно лечение на деца до 7-годишна възраст, добави управителят на НЗОК.
Даскалов каза, че грижата за детското здраве намира продължение в „мащабната структурна реформа" за прекратяване на трансферния модел през Министерството на здравеопазването и преминаването към пряко финансиране от бюджета на НЗОК на лечението на деца и възрастни в страната и чужбина на стойност 44 милиона и 764 хиляди евро, включително генетични изследвания, диетични храни, както и помощни средства за хора с увреждания. Той отбеляза, че е продължено и целевото финансиране за осигуряване на медицински персонал за труднодостъпни райони, както и за денонощни аптеки в отдалечените общини.
В болничната помощ е заложен целеви ресурс от близо 82 млн. евро за амбулаторни процедури, диагностика и диспансерно наблюдение. Осигурено е заплащането на биомаркерна диагностика. Даскалов уточни, че по това направление предстоят разговори с Българския лекарски съюз относно определяне на алгоритъма как ще се реализира тази диагностика.
Заместник-управителят на НЗОК Здравко Шушков заяви, че от следващата година лечението на децата, помощните средства и медицинските изделия в чужбина ще се покриват от бюджета на Касата. Няма целево финансиране и ще бъдат от общия бюджет, посочи той.

[bookmark: _Toc245279559]Обучават бургазлии за работа с автоматичен външен дефибрилатор
Мария Кехайова
Труд  стр. 16 
В УМБАЛ Бургас ще бъде проведено специално обучение за гражданите - как се спасява живот с използването на автоматичен външен дефибрилатор (АВД).
На много места в областта вече има монтирани такива устройства, като последно два дефибрилатора бяха поставени в курортите Ахтопол и Лозенец. От следващата година с подобни устройства ще бъдат оборудвани и полицейските автомобили, така че покана за участие в курса е отправена и към служителите на реда. Желаещите да се научат да боравят с АВД ще получат обучение по първа долекарска помощ с акцент върху използването на апарата, на 12 ноември, в аулата на болницата, която се намира в Терапевтичния корпус. Водещ на специалния курс ще е д-р Светослав Тодоров, д. м., неврохирург и заместник директор на болницата.
Автоматичният външен дефибрилатор е устройство, което анализира сърдечния ритъм и при необходимост подава електрически импулс, за да помогне за възстановяването на нормалната сърдечна дейност при сърдечен арест.
То е създадено така, че да може да се използва и от хора без медицинско образование, като ги насочва с ясни гласови инструкции за всяка стъпка.
Участниците в обучението, ще се запознаят с правилните действия при загуба на съзнание, спиране на дишането, както и при други спешни състояния.

[bookmark: _Toc245279560]Д-р Райна Стоянова, председател на Българската лонджевити асоциация, пред „Труд news": Светът вече говори не само за дълголетие, а за здраволетие
СЛАВЯНА МАНОЛОВА
Труд  стр. 10-11 
През 30-те години но този век, т. е. съвсем скоро, хората над 80 години в света ще бъдат повече, отколкото родените сега, а към края на 70-те години хората над 65 ще са повече от тези между 0 и 18 години. В България изпреварваме тези темпове и още в края на 2025 г. всеки четвърти българин вече е над 65. В същото време живеем най-кратко в ЕС - малко над 75 г. при средно 82 г. в другите европейски страни. Парадоксът е, че застаряваме бързо, но не живеем по-дълго и прекарваме помалко години в добро здраве. За стареенето и науката за дълголетието, което много хора вече наричат „здраволетие", разговаряме с д-р Райна Стоянова, председател на Българската лонджевити асоциация.
- Д-р Стоянова, в началото на ноември организирахте в София Първата международна конференция по медицина на дълголетието. Какви цели си поставяте с нея?
- На този тридневен форум с академичен партньор Женевският университет по науки за дълголетието взеха участие 61 лектори, от които 16 международни експерти - от САЩ, Великобритания, Швеция, Австрия, Германия, Швейцария, Румъния. Американският ендокринолог и специалист по медицина на затлъстяването д-р Росио Салас-Уейлън направи в София премиера на своята книга„Безтегловност/Weightless", преведена на български и издадена със съдействието на нашата асоциация. Лектори бяха и изключително изтъкнати български учени - проф. Николай Габровски, доц. Александър Шинков, проф. Иво Петров. Страхувам се, че не мога да изброя всички. От Хайделбергския университет пристигна проф. Цветомир Луканов, който е българин, но работи там и от 2014 г. е началник на детската кардиохирургия. Засегнати бяха теми като дълголетие на сърцето, невродегенерация и когнитивно дълголетие, метаболитни терапии и дълголетие, репродуктивно стареене, ендокринология, онкология и стареене, дерматология и дълголетие, дълголетието като начин на живот. Паралелно с нашето събитие имаше и гражданско -„Дълголетие за всеки", за всички хора, които не са медицински специалисти, но се интересуват от темата. Отново много сериозно събитие, част от нашите лектори презентираха там. Имаше и инспириращи личности като Краси Балъков и Милена Драганова - спортния психолог на Никола Цолов. Надявам се да поставим основите на една истинска колаборация и да не говорим просто за вечна младост и преборване на стареенето, а за това как медицината на дълголетието би могла наистина да допринесе за подобрата грижа за нашите възрастни пациенти и за това не само как да удължим живота на хората, но и да им помогнем да живеят по-добре.
- Откога съществува асоциацията? Кое ви предизвика да я създадете?
- От миналата година. Интересът към темата дълголетие е от няколко години по цял свят. В България, разбира се, той също нараства, дори се превърна в тренд и бих казала, че трендът изпреварва медицината на доказателствата. Затова е важно да имаме такъв тип форуми, на които да водим сериозен научен разговор, а не само да се рекламираме и да правим маркетинг. Но трендът е много сериозен и терминът„лонджевити" е навсякъде. Можете да се огледате дори и в София - почти на всяка клиника пише, че се занимава с някакъв медицински проблем (метаболитен, дерматологичен, естетичен) и лонджевити.
- Какво точно обхваща лонджевити медицината?
- Терминът означава буквално дълголетие или дълголетие в добро здраве. Някои го наричат направо здраволетие. Това е наука, която кара хората да се чувстват още по-добре в късните си години. Направление в медицината, което не лекува задължително само болестта, а помага да бъде задържано здравето по-дълго време. Нещо като превантивна медицина на още по-високо ниво. Тя поставя един много по-важен въпрос - не колко повече години ще живеем, а как ще живеем през годините, които имаме. Ще успеем ли да съхраним здравето си, физическата и умствената си активност, и качеството си на живот с напредването на възрастта. И може би да превърнем тези възможности в реалност за все повече хора. Именно тези въпроси стоят в основата на медицината на дълголетието. Медицина, която ни насочва към една нова перспектива не само да лекуваме заболяванията, които се появяват, но и да разбираме по-добре процесите на стареене, да откриваме рисковете навреме и да съхраняваме здравето. През последните десетилетия медицината постигна изключителен напредък. Разполагаме с все по-ефективни диагностични методи и нови терапевтични възможности и технологии, които променят начина, по който се грижим за нашите пациенти. Промяната от медицина, която се фокусира предимно върху лечението на заболяванията, към медицина, която поставя по-силен акцент върху опазване на здравето - това е медицината на дълголетието.
- Откъде у вас се появи интерес към тази нова наука?
- Аз съм ендокринолог и винаги оптимизирането на хормоните, коригирането на теглото, затлъстяването един от най-силните акселератори на стареенето, ме е водило към това да карам пациентите да се чувстват подобре и да добавят години живот към техния живот и здраве към техните години живот. Съответно това ме инспирира да отворя завесата и да се поинтересувам от лонджевити. В крайна сметка спечелих една стипендия и така започнах да уча в Женева.
- Затлъстяването е голям проблем у нас, вече говорим за епидемия и при децата. Как то влияе на стареенето?
- Затлъстяването е един от основните ускорители на стареенето и една от водещите причини за сърдечно-съдова смърт в света. То влияе на стареенето по много механизми както молекулярни, така и органоспецифични. Затлъстяването води до ускорено съдово стареене. Излишната мастна тъкан е източник на множество възпалителни молекули,които водят до системно нискостепенно възпаление, което от своя страна уврежда съдовата стена. Затлъстяването предизвиква атерогенен липиден профил - дисбаланс в кръвните мазнини, при което се повишава рискът от отлагане на плаки по кръвоносните съдове и се създава риск за сърдечно-съдови инциденти инфаркти, инсулти, преждевременна смърт. Освен това затлъстяването води до много по-висок риск от развитие на бъбречни заболявания, ускорява риска от хронично бъбречно заболяване в по-късната възраст и съответно може да доведе до органоспецифично стареене и до по-бърза смърт. Затлъстяването предизвиква обструктивна сънна апнея, която се среща доста често сред пациентите с наднормено тегло и също е свързана с висок риск от сърдечно-съдова заболеваемост и смъртност. Свръхтеглото води до артрозни проблеми и артрити, особено на колянната става, което от своя страна е свързано с обездвижване и влошаване качеството на живот на тези пациенти, намаляване на мускулната сила, на мускулатурата. Затлъстяването е свързано с инсулинова резистентност и развитие на захарен диабет тип 2, а захарният диабет сам по себе си скъсява живота. Невродегенеративните заболявания като деменция, алцхаймер, болест на Паркинсон са с 11 пъти по-висока честота при пациентите със затлъстяване. Така че то е един от водещите, но модифицируеми рискови фактори, които ускоряват смъртта. Сериозни научни проучвания са стигнали до извода, че високият индекс на телесната маса може да скъси живота с 8 до 10 години. Всеки 5 сантиметра увеличение на обиколката на талията води до скъсяване на живота със 7-8 години при мъжете и до 10 при жените.
- Обещава ли ни безсмъртие медицината на дълголетието?
- Днес говорим за биологична възраст, биомаркери на стареенето, персонализирана превенция, иновативни метаболитни терапии и нови възможности за ранна диагностика, но заедно с научния напредък идва и голяма отговорност. Медицината на дълголетието не трябва да създава нереалистични очаквания и да обещава вечна младост. Тя трябва да се основава на научни доказателства, отговорно приложение на иновациите и измерими ползи за здравето на хората. И не помалко важно - постиженията на тази медицина трябва постепенно да стават достъпни за все повече пациенти. Защото дълголетието не би трябвало да бъде привилегия, то трябва да се превърне в част от нашето разбиране за общественото здраве и за устойчивото разбиране за здравната система. Особено в България, където демографските промени, заета ряването на населението и високата тежест на хроничните заболявания поставят пред нас сериозни предизвикателства. Като председател на Българската лонджевити асоциация вярвам, че имаме възможността да поставим едно ново направление в българското здравеопазване. Нека превърнем дълголетието от индивидуална мечта в споделена обществена цел. Защото истинският напредък в медицината няма да се измерва единствено с това колко години добавяме към човешкия живот. Той ще се измерва с това колко години прекарваме в добро здраве, с независимост, достойнство и възможност да бъдем пълноценни. Бъдещето на медицината е не само това колко дълго ще живеем, а дали ще живеем подобре в тези години.
Нашият гост
Д-Р РАЙНА СТОЯНОВА е специалист по ендокринология, болести на обмяната и диететика. Специализирала е медицина на дълголетието в Женевския университет по науки за дълголетието (Geneva College of Longevity Science). Създател и председател на Българската лонджевити асоциация. Тя е асистент към катедрата по Клинична фармакология и терапия към Медицински университет София. Участва в различни проекти, свързани със здравословното и балансирано хранене, обучения и семинари, свързани с храненето. Има стажове в сферата на храненето при проф. Готие, проф. Карел и проф. Дюкан. Член е на Българското дружество по хранене и диететика, Българското дружество по ендокринология, Европейската асоциация по кардиология, Европейската лига по ревматизъм, Международната асоциация по затлъстяване.

Агонията за родителите на шестгодишния Ангел продължава. Съдът връща на прокуратурата делото за смъртта му заради неясноти в обстоятелствената част и липса на конкретика в обвинителния акт. Детето почина след стоматологична интервенция под обща анестезия в частната болница „Медикус Алфа" в Пловдив.
В хода на следствието стана ясно, че на двамата анестезиолози - пенсионери на 70 и 82 години (?), е повдигнато обвинение, че поради немарливо изпълнение на служебните си задължения са причинили смърт. Д-р Пламен Мендев е предозирал пет (5,5, 5 - разбирате ли за какъв шок за крехкия детски организъм говорим - б. а.) пъти упойката, която е поставил, а стоматоложка д-р Десислава Георджева е лекувала под пълна упойка пет деца, без частната клиника да е имала разрешително за това.
Потресаваща немарливост, потресаващо безхаберие, ужасяващо престъпно поведение. Разбира се, и тримата не се признават за виновни.
Колко пъти трябва да умира едно дете веднъж на лекарския стол и после още десетки, стотици пъти в съда, докато близките му чакат справедливост? Това е трагедия, при която думите са малко. Никоя присъда няма да овъзмезди родителите. Но не по-малко жестоко е години наред да чакаш някой да поеме отговорност, да гледаш как делото се протака, връща и започва отново, а цялата съдебна процедура се превръща в наказание за хората, които вече са понесли най-тежкото възможно наказание - загубата на детенцето си.
Случаят с шестгодишния Ангел от Белащица е поредният болезнен пример за това колко дълъг, мъчителен и обезсърчаващ може да бъде пътят към справедливостта в България. Съдебната ни система от години е страховит лабиринт без изход за близките на жертвите. Това е и един от най-големите проблеми на българското правосъдие - делата за тежки престъпления се превръщат в безкрайна поредица от процесуални действия, връщания, отлагания и нови опити за формулиране на обвиненията.
Години наред близките живеят с една и съща болка. Години наред трябва да се връщат към най-страшния момент от живота си. Години наред слушат експертизи, свидетелски показания и юридически обяснения. Всеки път трябва отново да доказват, че детето им е било живо, че са го поверили на хора, от които са очаквали професионална грижа. Подобни производства сякаш нямат край. А когато става дума за смъртта на дете, всяко ново отлагане е още един удар върху родителите, които никога няма да получат възможността да прегърнат детето си отново.
Съдебната система има своите правила, обвинителният акт трябва да бъде прецизен, правата на обвиняемите трябва да бъдат гарантирани, а всяко решение трябва да почива на доказателства. Да, никой не оспорва това, но възниква един съвсем логичен въпрос - къде остават правата на жертвите и техните близки? Къде е правото им на правосъдие в разумен срок? Къде е задължението на институциите да не превръщат търсенето на истината в безкрайно изпитание за хората, които вече са изгубили всичко?
Няма как да не останем с впечатлението, че съдебната система е много по-загрижена да не бъде допусната дори най-малката процесуална грешка, отколкото да осигури навременно и ефективно разглеждане на делото. Че буквоядството, формализмът и търсенето на процедурни вратички изместват всичко. Правата на обвиняемите са важни, но къде остават правата на пострадалите?
И накрая винаги, винаги се стига до цинично ниските, често условни присъди, които очевидно са нелепи, несъразмерни с тежестта на настъпилите последици. Говорим за живот, за отнет детски живот!
Какъв е смисълът едно семейство да бъде подложено на години съдебни мъки, ако финалът е наказание, което не отговаря на общественото усещане за тежестта на извършеното? Какъв е смисълът от правосъдие, което освен безкрайно бавно, накрая е и необяснимо снизходително? Наказанието трябва да бъде определяно според закона и доказаната вина, а не според общественото възмущение, но законът не би трябвало да бъде като убежище за престъпниците, още по-малко процесуалните правила трябва да се превръщат в инструмент, чрез който отговорността се размива до степен, че никой не я поема.
Съдът е призван да установява истината и да въздава справедливост. Това у нас не се случва, категорично не се! Когато обществото започне да възприема съдебната система като институция, която повече пази извършителите, отколкото защитава пострадалите, това вече е тежка криза на доверието. И ако на обикновения човек му звучи много далечно някакво дело за изпиране на милиони, не така стоят нещата, когато негов близък е буквално убит - от безхаберие, от престъпна небрежност, от немарливост. Особено когато говорим за най-скъпото му...
Медиците не са безгрешни, те са хора, не богове. Трагедии се случват, ще се случват винаги, обаче има съществена разлика между неизбежното усложнение и професионалната небрежност, между трагичния медицински риск и неспазването на задълженията, между човешката грешка и действията или бездействията, които могат да доведат до смърт.
Когато става дума за дете, когато родителите поверяват най-ценното си на медицински екип, отговорността трябва да бъде на найвисоко ниво. А общата анестезия не е обикновена манипулация, това е медицинска дейност, която изисква подготовка, компетентност, постоянен контрол и стриктно спазване на стандартите за безопасност. Какво се случва обаче - като гъби никнат частни клиники, върху които на практика няма никакъв контрол. Лъскави реклами, скъпи сгради, усмихнати лекари. Пациентите и техните близки не могат да проверяват сами дали зад рекламните послания стоят необходимите разрешителни, медицински стандарти, организация и реален контрол. Те просто се доверяват, разчитайки, че държавата си е свършила работата.
Според обвинението в случая с Ангел стоматоложката е извършвала лечение под пълна упойка на деца без необходимото разрешение на лечебното заведение. Поведението на останалите от медицинския екип по време на интервенцията също е потресаващо. Единият си пиел кафето и говорил по телефона, другият си тръгнал веднага? Това'не е нормално, това не е адекватно, това не е просто престъпно поведение! Нечовешко е!
И после управляващите се чудят защо хората не искат да гласуват, защо апатията става все по-голяма, защо мнозинството отдавна не се интересува кой ще е на власт. Защото извън политическите платформи, извън това кой гледа на Запад и кой на Изток, извън разликите, извън обещанията за съдебна реформа (като махнем някой неудобен и сложим нашите хора), има нещо, което обединява всичките, и то е най-страшното - никой не обещава, никой и не може да обещае, че ще върне справедливостта в съда, че ще потърси отговорност за неефективността му, за циничността му, за гротескно ниските присъди.
Ангел вече е ангел, като десетки, като стотици други дечица, но справедливостта не бива да умира с тях. Но именно това се случва - не от днес, не от вчера, не от десетина години. У нас отдавна е забравено, че законът съществува заради хората, а съдиите трябва да въздават ПРАВОСЪДИЕ...

Държавната болница - УМБАЛ Бургас призовава гражданите да дарят кръв в помощ на пострадалите при тежката верижна катастрофа на автомагистрала „Тракия". От лечебни заведения, в които са настанени ранени при инцидента, вече са постъпили заявки за кръв и кръвни продукти, които да се използват за лечението им.
Всеки, който желае да дари кръв, може да го направи в Отделението по трансфузионна хематология на УМБАЛ Бургас от 7.30 до 14 ч. всеки делничен ден. Секторът по кръводаряване се намира зад ДКЦ I (бившата Първа поликлиника).
Болницата призовава всички, които имат възможност, да се включат в акцията, независимо от кръвната си група. Кръводаряването ще помогне за осигуряването на необходимите количества кръв и кръвни съставки за лечението на пострадалите, както и за поддържането на резервите за други спешни случаи. Кръв може да дари всеки здрав човек на възраст от 18 до 65 години, с тегло над 50 кг, след преценка на медицински специалист. Желателно е дарителите да бъдат отпочинали, да са закусили и задължително да носят документ за самоличност.
Същата акция обяви и болница „Д-р Иван Селимински" в Сливен, където първоначално бяха приети 16 от пострадалите при катастрофата. Част от тях се нуждаят от спешно кръвопреливане, съобщиха от лечебното заведение. Кръвнитя център на болницата е отворен всеки ден от 8 до 14,30 ч и се намира на първия етаж на ДКЦ 2 (бившата Трета поликлиника).
Кампания за даряване на кръв за ранените на „Тракия" започна вчера и в други градове в страната.

[bookmark: _Toc245279563]Проф. Асен Балтов, шеф на ортопедията в "Сърце и мозък" - Бургас: Беше истинско меле - не съм виждал подобна гледка, а мъглата много гъста и продължителна
Млад лекар от детската болница в Бургас е сред ранените, колегите му даряват кръв
24 Часа  стр. 4 
„Не съм виждал такова меле - гъста мъгла, коли една в друга, хора пищят за помощ! Аз лично не си спомням в моята кариера да съм имал такъв случай", заяви за „24 часа" проф. Асен Балтов, шеф на Клиниката по ортопедия в болница „Сърце и мозък" - Бургас.
Той пристигна на мястото на верижната катастрофа с колеги и 4 линейки, за да помогнат на ранените.
„Мъглата буквално се вдигна малко преди да тръгнем обратно към болницата", допълни проф. Балтов. Двама от тежко пострадалите при инцидента са били транспортирани с линейки от болницата в Ямбол по молба на местните медици. Единият е с многобройни счупвания и тежки физически травми. Другият пациент е румънец, чието състояние се влошило.
Сред сериозно пострадалите е млад лекар, инфекционист от екипа на детската болница „Света Анастасия" в Бургас. Той е пътувал към работното си място, когато станала верижната катастрофа. Транспортиран е в МБАЛ „Сърце и мозък" в Бургас, където му е направена операция.
Междувременно негови колеги се включват в кампанията за кръводаряване за пострадалия и за всички нуждаещи се.
От УМБАЛ - Бургас, която обяви извънредната кампания по кръводаряване, уточниха, че всеки, който иска да се включи, ще може да го направи в Отделението по трансфузионна хематология.
Кръводаряването ще помогне за осигуряване на необходимите количества кръв и кръвни съставки за лечението на пострадалите, както и за поддържане на резервите за други спешни случаи. Кръв може да дари всеки здрав човек на възраст от 18 до 65 г., с тегло над 50 кг, но след преценка на медицински специалист. Желателно е дарителите да бъдат отпочинали, да са закусили и задължително да носят документ за самоличност, припомнят от лечебното заведение.

НАЦИОНАЛНИ ТЕЛЕВИЗИИ

[bookmark: _Toc245279564]Надзорният съвет на НЗОК ще гледа проектобюджета на касата
БНТ 

Надзорният съвет на НЗОК ще гледа проектобюджета на касата за следващата година. Той надхвърля 5,6 млрд. евро. Увеличението спрямо тази година е с около 426 милиона евро.
Почти половината от заложените средства над 2,5 милиарда евро са за болнична помощ. Разходите за лекарства, медицински изделия и диетични храни са над 1,4 млрд. евро. 
Предвидени са повече пари за лични лекари, специалисти, изследвания и зъболекари. Със законопроекта се предлагат и промени в закона за здравното осигуряване и лекарствата.

[bookmark: _Toc245279565]Закъснели доставки и неравномерно разпределение на противогрипните ваксини в страната
БНТ, Денят започва 

Доставките на противогрипни ваксини закъсняха с около месец, а разпределението им между общопрактикуващите лекари в страната е неадекватно. Част от медиците са получили повече от заявените количества, други – по-малко, а някои все още очакват ваксините си. Това коментира в “Денят” д-р Петко Желязков, председател на Регионалния съюз на общопрактикуващите лекари в Бургас. По думите му, ако всички заявени количества бъдат доставени до края на тази седмица, все още има достатъчно време за провеждане на имунизационната кампания преди очакваната грипна вълна.
„Тази година доставката на ваксини закъсня около от месец, може би. И бих казал, че разпределението е неадекватно в страната. Има проблеми с организацията най-вероятно, защото някои колеги, които са заявили ваксини, получиха повече от заявеното, а други по-малко от заявеното. А някои колеги още не са получили даже ваксини, които са заявили“, коментира д-р Желязков.
По думите му две фирми доставят противогрипните ваксини в страната. При първата доставка той е получил по-малко от заявените количества, които вече са разпределени за възрастни над 65 години и за деца. Втората фирма е започнала разпространението в Бургаска област едва вчера. Разпределението обаче отново не е равномерно.
Интересът към ваксините е по-голям сред хората над 65 години, докато родителите все още не проявяват достатъчно активност към безплатната имунизационна програма за деца.
Относно наличностите в собствената си практика д-р Желязков очаква получените количества да бъдат достатъчни, тъй като са почти същите като миналата година. Ситуацията обаче е различна при други негови колеги, някои от които са получили значително по-малко или двойно повече от заявените дози.
Според него забавянето все още не застрашава ефективността на имунизационната кампания. Условието е всички заявени количества да бъдат доставени до края на седмицата. Необходими са между две и три седмици след поставянето на ваксината, за да се изгради имунна защита.

[bookmark: _Toc245279566]Надзорът на Здравната каса прие рамката на парите за здравеопазване
bTV, Новини в 19.00 часа

Надзорът на Здравната каса прие рамката на парите за здравеопазване за догодина. Бюджетът ще е почти 5,7 млрд. евро.

НАЦИОНАЛНИ РАДИА

[bookmark: _Toc245279567]НЗОК с бюджет над 5,6 млрд. евро за 2027 г.
БНР
Увеличение от 478 милиона евро на разходите за здраве е заложено в проектобюджета на Здравната каса за следващата година, като се предлага финансова рамка от 5,6 милиарда евро. Предвиждат се нови профилактични дейности за децата, както и заплащане на биомаркерната диагностика за онкоболни пациенти. Проектът беше одобрен от Надзорния съвет на Касата.
Допълнителни 8 милиона евро ще бъдат насочени към профилактични дейности през личните лекари, лекарите-специалисти и местата за медицински изследвания, обясни управителят на НЗОК д-р Владимир Даскалов: 
"С тези средства е разширен обхватът на прегледите при децата и учениците от 7 до 18 години с цел скрининг на детското затлъстяване, включително изследване на липиден профил и холестерол на 16-годишна възраст".
Здравната каса ще продължи да заплаща антибиотици за децата до 7 години. Нов момент е, че лечението в чужбина и заплащането на нерегистрирани у нас лекарства, ще се финансират от здравните вноски, а не чрез прехвърляне на пари от Здравното министерство. Средствата за болнична помощ отново са най-големият разход за бюджета - над 2 и половина милиарда евро, като се планират над 2 милиона хоспитализации. От тези средства ще се плаща биомаркерната диагностика за онкоболни, но все още не е ясно по какъв механизъм хората ще правят безплатни за тях изследвания и дали това ще се случва само в болнични лаборатории.

[bookmark: _Toc245279568]Детското здраве, ранната диагностика и личните лекари - приоритет за НЗОК
БНР, 12+3
Личният лекар, ранната диагностика и детското здравеопазване са приоритет в проекта на бюджет на Здравната каса за следващата година, обяви управителят на Касата д-р Владимир Даскалов след заседание на Надзорния съвет. Проектът беше одобрен, но с един гласувал "въздържал се". 
Средствата за разходи в бюджета за следващата година са увеличени с 8,1 процента спрямо тази, като се залага на допълнителен ресурс за профилактика при децата – по 3 милиона евро допълнително ще получат личните лекари, същата сума се насочва за разходи за медицински изследвания, а за лекарите-специалисти са предвидени допълнителни 2 милиона евро. От Касата предлагат ежегодни изследвания на пълна кръвна картина и на липиден профил при децата, обясни управителят д-р Владимир Даскалов.
Продължава политика за осигуряване на безплатни антибиотици за децата до 7 години. Запазват се също целевото финансиране за медицински персонал, който работи в отдалечени райони, както и за аптеки в малки населени места.
Нов момент в проектобюджета е, че лечението в чужбина и заплащането на нерегистрирани у нас лекарства ще се финансират от бюджета на Здравната каса, а не чрез прехвърляне на пари от здравното министерство - това обясни подуправителят на Касата Здравко Шушков.
Средствата за болнична помощ отново са най-големият разход за бюджета – над 2,5 милиарда евро. Заложено е прехвърляне на дейности от болниците в извънболничната помощ, обясни д-р Даскалов.
Биомаркерната диагностика за онкоболни пациенти също ще се плаща от разходите за болнична помощ, но към момента не е ясно по какъв механизъм хората ще правят безплатни за тях изследвания и дали това ще се случва само в болнични лаборатории.
https://bnrnews.bg/main/post/556150/detskoto-zdrave-rannata-diagnostika-i-lichnite-lekari-prioritet-za-nzok

Пенка Георгиева за бюджета на НЗОК: МЗ абдикира от своите задължения
БНР, Преди всички
Надзорният съвет на Здравната каса ще обсъди днес проектобюджета на НЗОК за 2027 година. Управляващите имат намерение да спестят над 200 милиона евро, според експерти, от ТЕЛК реформата. За какво ще стигнат допълнителните 78 милиона евро за догодина за здраве.
Над 800 000 българи имат решение на ТЕЛК. При течащите преосвидетелствания, повечето от хората с увреждания получават по-ниски проценти и подават жалби до НЕЛК - над 12 800 от началото на годината. Пенка Георгиева от пациентски организации "Заедно с теб" коментира:
"Към нас, като към пациентска организация, също се обръщат много хора за съвети, консултации и винаги ги насочваме, когато имат някакви притеснения и несигурност, да обжалват, защото това е начинът да бъде разрешен конфликтът. Но тука държавата липсва. Липсва, защото е позволила да се стигне дотам да се обжалва, тоест в хората има една несигурност относно подпомагането им, когато са изпаднали в това затруднено положение с някакво хронично заболяване. 
Смятам, че ТЕЛК и НЕЛК работят бавно, поне от сигналите от гражданите, които се нуждаят от тази експертиза. Смятам, че е крайно време държавата да се заеме именно с подобряване на този начин на подпомагане на засегнатите и уязвими български пациенти.
Дори ИИ не може да се справи с фалшивите ТЕЛК-ове, коментира тя пред "Хоризонт". 
"Няма да помогне, защото той разглежда по документи и ще улови много малко евентуални несъответствия и злоупотреби, какъвто примерно имаше неотдавна - бяхме сигнализирали - мъж кандидатства за ТЕЛК, а пък операцията, която са му направили, е за премахване на репродуктивен женски орган, матка. Смятам наистина, че изкуственият интелект може да улови това. Но проблемът със злоупотребите, с тези изключително много ТЕЛК-ове е именно в епикризите, тоест в болничната помощ, защото там се намират начини да бъдат издавани епикризи, които не отговарят, според информацията, която подават пациентите, на реалността. Доста често има такива съобщения от лекари, както и от пациенти, когато ги призоваваме да сигнализират на Министерство на здравеопазването, те казват: "Не искам неприятности, защото след това тези хора пак ще трябва да се обърнат към тях". И смятам, че държавата не трябва да хвърля прах в очите с този изкуствен интелект за откриване на злоупотреби, а трябва наистина да има едни реални действия да се предотврати именно в първата крачка, в първата стъпка издаването на тези експертизи от болниците. 
Да, наистина, според законопроекта решенията пак ще се взимат от комисиите. Наистина изкуственият интелект звучи иновативно и добре, но няма да помогне в контрола значително и тези 200 милиона, които ги обещават от министерствата, няма да се появят".
Първа крачка към борбата с фалшивите ТЕЛК решения беше и решението да се изпращат на случаен принцип документите на различните хора с хронични заболявания или с ТЕЛК решения в различни комисии в страната, а не в града, от който е самият болен. В социалните мрежи хора с ТЕЛК обаче се оплакват, че чакат с месеци. Пенка Георгиева обясни, че причината е в недостига на тесни специалисти:
"Когато се нуждае този пациент от невролог, от неврологична консултация, а такъв в комисията няма и няма откъде да се намери, защото е в по-малко населено място, а не в големия град като София и Пловдив… Това е всъщност, което много забавя - тя се прехвърля към друга комисия, автоматично се нарежда някъде, където няма пък друг специалност, който да даде експертно становище, когато заболяванията са свързани. Доста често хората с ТЕЛК-ове и с увреждания имат съпътстващи заболявания, тоест не е само основното, има и съпътстващо, и това много се бави и наистина ощетява тази уязвима група от обществото".
Разбирам от пациенти, че имаше някакъв административен хаос с едно-две гишета, работещи в някакъв малък коридор, в който се блъскат хората с увреждания. Крайно време е да се направи нещо за тези хора, да им се улесни животът, защото има хора, които наистина се нуждаят".
Допълнителните пари за здравеопазване са крайно недостатъчни, коментира тя в "Преди всички":
"Тази година Министерство на здравеопазването абдикира от своите задължения към здравеопазването, към пазенето на здравето на българските граждани, тъй като намалява трансферът от Министерство на здравеопазването, тоест от държавата, към Националната здравноосигурителна каса, където са нашите вноски, с близо 68%. Едното перо, което намалява, е именно политиката в областта на промоцията, превенцията и контрола на общественото здраве, тоест намаляването на тези хора, които стигат до ТЕЛК. Това наистина е притеснително. Спират се средствата, които се даваха от държавата за лечение на деца в чужбина, макар че член 82 от Закона за здравето казва, че държавата е тази, която трябва да ги покрие тези медицински изделия или лечение в чужбина за децата. Спират се редица други пера. 68% - това е изключително намаляване на приходите, които ще влязат в Националната здравноосигурителна каса. И да, бюджетът звучи помпозно – над 5 милиарда, близо 500 милиона повече в сравнение с миналата година, но реално увеличението е много малко, тъй като Националната здравноосигурителна каса без тези трансфери ще започне да заплаща от здравноосигурителните вноски".

[bookmark: _Toc245279570]Ще има ли достатъчно ваксини за желаещите и докога има смисъл да се имунизираме?
БНР, Преди всички
По аптеките все още няма противогрипни ваксини, а доставките се забавиха с близо месец. За свободна продажба се очаква само "Ваксигрип", докато "Инфлувак" е предназначена за националните имунизационни програми. И при личните лекари обаче ваксините все още не са пристигнали. Ще има ли достатъчно дози за всички желаещи и докога има смисъл да се имунизираме? Отговорите потърси Незабравка Кирова. 
В началото на ноември хората, които искат да се предпазят от сезонния грип, все още не могат да намерят противогрипна ваксина в аптеките. Първоначално доставките се очакваше да започнат още около средата на октомври, но сроковете бяха изместени. 
Според последния обявен график, потвърден и от РЗИ, първите количества трябваше да пристигнат вчера, а доставките да продължат до 13 ноември. 
Но и вчера аптеките все още бяха без ваксини – потвърдиха фармацевтите Димитър Кръстев и Силвина Николова. 
Забавянето не е единственият проблем. По думите на Кръстев тази година се очертава недостиг, а очакваните количества от "Ваксигрип" са ограничени. Според него няма да има достатъчно дози за всички желаещи. 
"Досега не е имало такъв проблем. Това е една година, в която се сблъскваме с отчетлив дефицит на една от двете ваксини. И забележете нещо друго – втората ваксина, която ще бъде внесена и предложена по аптеките, също е в лимитирано количество. Действително няма да има дози за всички желаещи и моят съвет към хората, които са решили да си направят противогрипна ваксинация, е да не чакат последния момент", казва Димитър Кръстев. 
Силвина Николова обяснява, че аптеките могат да заявят само количества, с които разполагат търговците на едро. А търсенето може да се увеличи, защото част от хората, които обичайно получават ваксина от личния си лекар, тази година ще трябва да я търсят в аптеките. 
"Няма как да направиш заявка, след като няма в складовете. Само че проблемът е, че тази година по лекарите няма. Тези, които искат да си купят от лекарите, искат да си купят от нас. Съответно нашето потребление би трябвало да се увеличи, ама ние няма какво да им доставим на хората", каза тя. 
Има и друга причина аптеките да бъдат предпазливи с количествата. В предишни години част от поръчаните ваксини остават непродадени и се бракуват. Затова търговците не искат да поемат риска с големи заявки. 
"Тогава се получи едно много голямо презастокване на пазара, на складовете и на търговците на дребно с ваксини. Страшно много ваксини бракувахме и след това, може би от 2022 година, всяка следваща година идват все по-малко бройки и все по-късно. Производителят като че ли произвежда по-малко, аптеките и търговците на едро зареждат по-малко, съответно и аптеките зареждат още по-малко. Защото всичко е за наша сметка. Никой не си ги взема обратно", посочи Николова.
Недостигът у нас кара част от хората да търсят ваксина и извън страната. Димитър Кръстев знае за случаи, в които желаещи са се снабдили с нея от съседна Румъния. 
"Знам за такива хора, не бих ги нарекъл много, но съществуват такива хора, защото днес с Европейския съюз и това, че България е член на Европейския съюз, е много лесно да отидеш в отсрещния град и да си купиш противогрипна ваксина, която не е достъпна в нашата страна", обясни той. 
Но проблемът не е само в аптеките. Общопрактикуващият лекар д-р Александър Симеонов казва, че неговата практика е направила заявка още в началото на годината. Към вчерашния ден обаче и при него все още няма доставка на ваксини по националните програми. 
За лекаря забавянето има и съвсем конкретно измерение – времето, необходимо на организма да изгради защита. След поставянето на ваксината са нужни около две седмици. Според Симеонов, ако имунизацията беше започнала преди месец, част от пациентите вече щяха да бъдат защитени. 
"За да започне да действа ваксината след аплицирането, трябва да минат две седмици. Така през тези две седмици започва вече грипът, пациентът може да се разболее. Отделно, ако преди един месец бяхме започнали да поставяме тези противогрипни ваксини, със сигурност щеше да се намали броят на пациентите, които страдат от грипоподобна симптоматика", каза медикът. 
Липсата на ваксини създава напрежение и между лекарите и пациентите. Д-р Симеонов разказва, че е бил обвиняван в избирателно поставяне на ваксини, въпреки че практиката му все още не е получила нито една доза. 
"Даже съвсем наскоро, пресен случай. Обаждат се по телефона: "А вие избирателно поставяте на определени пациенти. Слагате, вие сте ги получили противогрипните ваксини на определени пациенти по ваш избор, вие си слагате, на други отказвате". Викам: "Хайде да изпратите ми една проверка или елате лично вие. Ако намерите в моя кабинет една противогрипна ваксина, добре, докажете, че не е така". Не, явно погледнато, ние нищо не сме получили и защо да ги крием", допълни д-р Симеонов.  
Затруднения има и с назалната ваксина за деца. Д-р Симеонов казва, че след предварително съставени списъци с желаещи родители и опити за връзка с доставчиците, отговорът бил, че ваксини няма. 
Въпреки закъснението лекарят смята, че времето за имунизация не е пропуснато. Важно е обаче хората, които са решили да се ваксинират, да не отлагат повече. 
"Периодът не е изпуснат, просто сме позабавили по закъснение. Пак ще има болни, има шанс да са по-малко", казва още медикът. 
Засега няма данни и за разпространение на грип в областта. По информация на Регионалната здравна инспекция към вчерашна дата няма официално регистрирани случаи. Данни за заболеваемостта се събират ежедневно от общопрактикуващите лекари, а отчетената към момента заболеваемост от остри респираторни заболявания остава ниска. 
Днес обаче уравнението все още е с две неизвестни - кога ще пристигнат ваксините и дали количествата ще бъдат достатъчни.  

[bookmark: _Toc245279571]Ново направление, свързващо ИИ с медицината, помага за откриването на лекарства
БНР
Изкуствен интелект, който разкрива как болестите променят човешките клетки и помага за откриването на нови лекарства и лечения - това е амбицията на изцяло ново научно направление, което стартира в българския институт INSAIT към Софийския университет "Св. Климент Охридски". 
Начело на новото направление застава д-р Александрина Гоева — международно признат български учен с впечатляваща кариера в САЩ и Канада, която се завръща у нас, за да ръководи изследвания, които могат да променят бъдещето на медицината. 
Новото направление в института ще обедини постиженията на изкуствения интелект, математиката и биологията в търсенето на отговор на един от най-важните въпроси пред съвременната медицина  - как да бъдат откривани по-рано болестните изменения и как клетките да бъдат насочвани обратно към нормалното им функциониране. 
В основата на изследванията стои възможността изкуственият интелект да анализира огромни количества биологични данни и да открива зависимости, които остават незабелязани при традиционните методи. По този начин учените ще могат да предвиждат как клетките реагират на различни лекарства и да определят кои вещества или комбинации имат най-голям потенциал за лечение. Това е особено важно, тъй като възможните комбинации са практически неизброими, а лабораторните експерименти могат да изследват само малка част от тях, уточняват от институт INSAIT. 

Дарик радио, Новини в 18.00 часа
Увеличение от 478 милиона евро на разходите за здраве е заложено в проектобюджета на Здравната каса за следващата година, като се предлага финансова рамка от 5,6 милиарда евро. 
Предвиждат се нови профилактични дейности за децата, както и заплащане на биомаркерната диагностика за онкоболни пациенти. 
Проектът беше одобрен от Надзорния съвет на Касата. Допълнителни 8 милиона евро ще бъдат насочени към профилактични дейности през личните лекари, лекарите-специалисти и местата за медицински изследвания, обясни управителят на НЗОК д-р Владимир Даскалов: 
"С тези средства е разширен обхватът на прегледите при децата и учениците от 7 до 18 години с цел скрининг на детското затлъстяване, включително изследване на липиден профил и холестерол на 16-годишна възраст". 
Здравната каса ще продължи да заплаща антибиотици за децата до 7 години. Нов момент е, че лечението в чужбина и заплащането на нерегистрирани у нас лекарства, ще се финансират от здравните вноски, а не чрез прехвърляне на пари от Здравното министерство. 
Средствата за болнична помощ отново са най-големият разход за бюджета - над 2 и половина милиарда евро, като се планират над 2 милиона хоспитализации. От тези средства ще се плаща биомаркерната диагностика за онкоболни, но все още не е ясно по какъв механизъм хората ще правят безплатни за тях изследвания и дали това ще се случва само в болнични лаборатории.

ИНТЕРНЕТ ИЗДАНИЯ

Държавата прехвърля още здравни разходи на НЗОК, бюджетът й за 2027 достига 5.68 млрд. евро 
Министерството на здравеопазването се оттегля от субсидирането на помощни средства за хора с увреждания, нерегистрираните лекарства и лечението в чужбина, те ще се плащат вече от касата 
Десислава Николова 
Capital.bg, 10.11.2026 15:53 

От следващата година с парите от здравни вноски вече ще се покрива и лечението в чужбина, помощните средства на хората с увреждания и нерегистрираните скъпоструващи лекарства за редки болести при деца. Това предвижда проектобюджетът на здравната каса за следващата година, който днес надзорният й съвет одобри с един глас "въздържал се" от представителите на работодателите. С тези промени проектобюджетът на НЗОК вече достига 5.68 млрд. евро.
Досега всички тези дейности се финансираха с трансфер от държавата. "Влизането" в НЗОК обаче означава, че - както и при всички останали плащания от касата - и тези плащания ще имат лимит и след достигането му НЗОК ще трябва да престане да плаща.
В проекта за бюджет на здравната каса иначе по традиция с преходните и заключителните разпоредби се променят и здравните закони. Там сега е предвидено надзорният съвет на НЗОК да си изработи правила и процедури, по които да плаща за нерегистрираните лекарства и импланти и да определи пределна цена, на която да ги плаща на доставчиците. След заседанието на надзора ръководството на НЗОК е обещало, че здравната каса ще въведе механизъм, по който да контролира тези разходи.
Проектобюджетът на НЗОК
Проектобюджетът на здравната каса през 2027 г. ще бъде 5.68 млрд. евро - с 427 млн. евро повече от предвиденото за 2026 г. или ръст от 7.5%.
В проекта като цяло няма изненади - най-много средства отиват отново за болниците, като е предвидено касата да плати за 2.4 млн. хоспитализации по клинични пътеки, отделно 2 млн. броя амбулаторни и клинични процедури (за по един ден) и да има отделени специални средства за провеждане на процедурите в извънболничната помощ. Всичко това ще струва 2.443 млрд. евро.
Увеличават се и средствата за извънболнична помощ, лекарства и изследвания, но всички те са недостатъчни, за да премахнат доплащанията в сектора.
Оттеглянето на държавата от здравето
Държавата плаща за здравни услуги, които се полагат на всички, независимо дали са здравноосигурени - това са спешна помощ, реанимация, психиатрична помощ, лечение в България и чужбина, нерегистрирани лекарства за редки болести и ваксини. Самата държава осигурява общо 4.5 млн. души с минимални вноски в сравнение с тези, които плащат работещите. Така в крайна сметка се получава, че 1.7 млн. души плащат ⅔ от средствата от всички здравни вноски, които събира НЗОК.
Със здравните вноски НЗОК би трябвало да покрива само медицински дейности, лекарства и импланти. Отдавна вече обаче тя отделя от парите от здравни вноски и за други дейности - например субсидии на болници и аптеки за работа в отдалечени и труднодостъпни райони, както и за денонощни дежурства, макар че това би трябвало да е част от държавната политика.
Трансферите от здравното министерство пък изтъняват с всяка изминала година - до степен, че в новия проектобюджет на НЗОК за 2027 г. държавата си оставя да плаща дейности само за около 32 млн. евро - за интензивно лечение, психиатрична помощ, ваксини, доплащане за намалените потребителски такси на пенсионерите и за лечение на неосигурени граждани.
Сега лечението в чужбина, скъпоструващите нерегистрирани лекарства и помощните средства за хората с увреждания, за които досега плащаше държавата, също отиват в касата. Тя обаче работи с лимити или тавани за плащания по всяко перо от бюджета си.
Например, ако болниците приемат и лекуват повече пациенти на месечна база, тя не им плаща надвишението (макар че и това се случва, обичайно след дълги съдебни процеси). Сега такива лимити ще има и за лечението в чужбина и нерегистрираните лекарства. В проекта е предвидено за тях да бъдат отделени 96.5 млн. евро, като 51 от тях са за лечение на български граждани в чужбина, а останалите 44 млн. евро - за импланти и нерегистрирани лекарства, които се прилагат в България. За помощни средства са предвидени 26 млн. евро.
Тези плащания са извън обхвата на здравното осигуряване и законодателят беше преценил, че те са задължение на държавата. Те са и крайно недостатъчни - при предвидени 44 млн. за лекарства и импланти през тази година само българските деца са получили нерегистрирани лекарства за 65 млн. евро.
В допълнение - държавата все още се бави с натрупани през предишните години неплатени сметки към европейските здравни каси и доставчиците на скъпоструващи нерегистрирани лекарства и импланти.
Държавата сега се оттегля и прехвърля на здравноосигурените и пълната грижа за хората с увреждания. Преди три години плащането на инвалидни колички и протези също бе прехвърлено от социалното министерство на НЗОК, като обаче все пак държавата превеждаше субсидия.

Управителят на НЗОК: Предвидени са 10 млн. евро за нови профилактични дейности през 2027 г.
Мартина Бозукова
Mediapool.bg,  10.11.2026 
Общо 10 млн. евро за нови профилактични дейности са предвидени в бюджета на Националната здравноосигурителна каса (НЗОК) за 2027 г. За първи път те са обособени в три самостоятелни пера – по 3 млн. евро за първичната извънболнична помощ и медико-диагностичната дейност и 4 млн. евро за специализираната извънболнична помощ. Друг акцент в бюджета е извеждането на дейности от болничната в извънболничната помощ, за което са заложени близо 82 млн. евро за амбулаторни процедури. Това съобщи управителят на НЗОК д-р Владимир Даскалов във вторник след заседанието на Надзорния съвет на институцията, на което беше приет проектобюджетът за догодина. По думите му основните акценти в бюджета са разширяване на профилактиката, пренасочване на повече дейности към извънболничната помощ и засилване на контрола върху разходването на публичните средства. Догодина НЗОК ще разполага с 5.68 млрд. евро.
Предвижда се да бъде разширен обхватът на профилактичните прегледи при децата и учениците между 7 и 18 години, като целта е да се въведе скрининг за детско затлъстяване и свързаните с него рискове. Предвижда се проследяване на индекса на телесната маса и костната структура като част от физикалния преглед, както и възможност по преценка на лекаря да се назначават образни изследвания и консултации с ортопед. Заложени са и консултативни прегледи за проследяване на очното здраве.
В болничната помощ са предвидени близо 82 млн. евро за амбулаторни процедури за диагностика и диспансерно наблюдение. Целта е част от дейностите, за които в момента пациентите се хоспитализират, да могат да се извършват в извънболничната помощ, обясни Даскалов.
Той даде пример с клинична пътека в онкохематологията за стадиране на заболяването. В момента тя изисква пациентът да остане три дни в болница за кръвни изследвания и образна диагностика със скенер или ядрено-магнитен резонанс.
"Ако дейността бъде договорена за извършване в специализираната извънболнична помощ, пациентите ще могат да преминават през необходимите изследвания без приемане в лечебно заведение. Така в рамките на 24 часа ще могат да бъдат направени образните и лабораторните изследвания", посочи той. Според Даскалов това ще намали ненужните хоспитализации и разходите на болниците за ток, вода, храна и други режийни разходи. Същевременно лекарите ще могат по-оперативно да извършват дейността си, а пациентите да получават по-бързо резултатите.
Даскалов уточни, че възможностите за нови амбулаторни процедури ще се обсъждат в преговорите с Българския лекарски съюз за анекса към Националния рамков договор за 2027 г. Те ще започнат след приемането на закона за бюджета на НЗОК.
Ръководството на НЗОК коментира и най-съществената промяна, която се прави през бюджета за догодина – прехвърлянето на редица дейности, за които досега плащаше държавата и които от 2027 г. ще се покриват с пари от здравни вноски. Сред тях са помощните средства на хората с увреждания, лечението на децата и възрастни в чужбина, както и лекарства и медицински изделия за лечение у нас, които са извън основния пакет на касата, в това число и нерегистрираните лекарства. По това перо догодина НЗОК ще разполага с 44.8 млн. евро, като за сравнение през тази година бяха 42.6 млн. евро.
Според ръководството на НЗОК промяната възстановява здравноосигурителната логика при финансирането на лечението на децата. Предвижда се също съкращаване на сроковете за плащане на помощните средства и въвеждане на единен ценови контрол и спецификации.
Подуправителят на касата Здравко Шушков обясни, че НЗОК очаква икономии от разходите за скъпоструващи нерегистрирани лекарствени продукти. По думите му се предвижда нова процедура, близка до търг или възлагане на поръчка, която да доведе до съществено намаляване на плащаните суми за нерегистрирани лекарства и медицинските изделия, които сега са извън пакета на касата и болниците ги отчитат с различни разлики в цените. Шушков обясни, че именно нерегистрираните лекарства формират най-съществения разход в това перо за лечение на деца и възрастни в чужбина и у нас.

Проектобюджетът на здравната каса надхвърля 5.6 млрд. евро
Вяра Николова.
Dnevnik.bg,  10.11.2026
Националната здравноосигурителна каса ще разполага с близо 5.68 млрд. евро през 2027 г. Това се разбира от съобщение до медиите на НЗОК. Към момента пълният текст на проектобюджета все още не е публикуван официално.
Средствата, които се предвиждат за догодина, са с над 427 млн. евро повече спрямо бюджета на НЗОК за 2026 г., което представлява ръст от над 8.1%. Проектобюджетът на здравната каса бе приет днес от Надзорния съвет с мнозинство и само един глас "въздържал" се.
	Основната промяна е, че от следващата година НЗОК ще финансира от бюджета си лечението на деца и възрастни в България и чужбина. Прекратява се досегашният модел, при който средствата се осигуряваха чрез трансфери от Министерството на здравеопазването.


За тези дейности в бюджета на касата са заложени 44.76 млн. евро, които ще следва да покриват и генетични изследвания, специализирани диетични храни и медицински уреди. Отделно са предвидени 26.12 млн. евро за помощни средства за хората с увреждания.
За първична извънболнична помощ са предвидени близо 363 млн. евро, за специализирана помощ - близо 369 млн. евро и за медико-диагностична дейност - 177 млн. евро. В съобщението се казва, че са гарантирани над 37.3 млн. евро целево в първичната помощ за дейности при децата на възраст от 0 до 18 г. Част от тях са за профилактика и имунизации, както и за специализирани педиатрични прегледи.
Предвидени са три отделни пера на обща стойност 10 млн. евро за нови профилактични дейности, се разбира от съобщението на НЗОК. От тях 3 млн. евро са за първичната медицинска помощ, още толкова - за медико-диагностични изследвания, а 4 млн. евро - за специализирана медицинска помощ. С тези средства е разширен обхватът на прегледите при децата и учениците от 7 до 18 години с цел скрининг на детското затлъстяване, включително изследване на липиден профил и холестерол на 16-годишна възраст. Осигурени са и безплатни антибиотични и противоинфекциозни лекарства за домашно лечение на деца до 7 години.
Заложени са средства за 2.7 милиона профилактични прегледа годишно и 4.9 млн. диспансерни прегледа при личните лекари. Около 36% от средствата за медико-диагностични изследвания ще бъдат насочени към профилактика и проследяване на пациенти с хронични заболявания. Това обхваща над 35.1 млн. изследвания.
"Възстановена е здравноосигурителната логика за децата, дадена е законова гаранция за непрекъснатост на лечението за редки и онкологични заболявания след 18 години, съкратени са сроковете за плащане при помощните средства и е въведен единен ценови контрол и спецификации", се казва в съобщението до медиите на НЗОК.
В болничната помощ е заложен целеви ресурс от близо 82 млн. евро за амбулаторни процедури за диагностика и диспансерно наблюдение с цел извеждане на дейности извън болниците.

НЗОК ще намалява разходите с нова процедура за скъпоструващи лекарства и лечение в чужбина
Надежда Ненова 
Zdrave.net, 10.11.2026 
Предвижда се въвеждане на нова процедура, която би довела до сериозен спад на сумите, разходвани за скъпоструващи медикаменти и лечение на деца у нас и в чужбина. Това каза подуправителят на НЗОК Здравко Шушков след заседанието на Надзорния съвет по повод реформата, заложена в проектобюджета на Здравната каса за 2027 г., с която се спират трансферите от МЗ за тези дейности, а средствата за тях ще бъдат осигурявани от здравните вноски. Проектобюджетът беше одобрен от Надзора с мнозинство и един „въздържал се“.
„Разходите на Касата за 2027 г., които досега бяха уредени с трансфер от МЗ, ще бъдат покривани от здравните вноски на гражданите – помощните средства за хората с увреждания, медицинските изделия и скъпоструващите лекарства и лечението в чужбина“, добави Шушков.  
„Залагаме на по-строг контрол. От 1 ноември, когато бяха въведени предварителните контроли при предписването и отпускането на лекарствени продукти и националните кодове на лекарствените продукти, по данни на „Информационно обслужване“
са засечени над 6 млн. екселски редове на несъответствия за 2025 г., което отговаря на сумата от 8-10 млн. евро
Проверката за 2026 г. още не е приключила, но на базата на тези данни и с контролите, очакваме разходите да бъдат оптимизирани“, каза управителят на Здравната каса д-р Владимир Даскалов.
По думите му водещият здравен приоритет, заложен в бюджета за 2027 г., е поставянето на личния лекар, ранната диагностика и детското здравеопазване в центъра на системата. „В рамките на ресурса за първична извънболнична помощ от близо 363 млн. евро, специализирана помощ от близо 369 млн. евро и медико-диагностична дейност от близо 177 млн. евро са заложени целенасочени политики с измерим здравен ефект. Гарантирани са над 37,3 млн. евро целево в първичната помощ за 2,2 милиона дейности при децата от 0 до 18 години, включващи близо 1,58 млн. профилактични прегледи и 667 хил. имунизации, плюс още 42 хил. специализирани педиатрични прегледи в специализираната помощ. Осигурено е стриктно проследяване на новородените в първите 24 часа и до 28-ия ден в дома, ежемесечни прегледи до 1-годишна възраст и патронажни грижи до 6 месеца“, каза д-р Даскалов.
Той подчерта, че за първи път са обособени три нови самостоятелни подреда на обща стойност 10 млн. евро за нови профилактични дейности, разпределени по 3 млн. евро в първичната помощ и медико-диагностичната дейност, и 4 млн. евро в специализираната помощ.
„С тези средства е разширен обхватът на прегледите при децата и учениците от 7 до 18 години с цел скрининг на детското затлъстяване, включително изследване на липиден профил и холестерол на 16-годишна възраст. Осигурени са и безплатни антибиотични и противоинфекциозни лекарства за домашно лечение на деца до 7 години. Обезпечени са 2,7 млн. годишни профилактични прегледи и 4,9 млн. диспансерни прегледи при личните лекари с диференцирано заплащане за полиморбидни пациенти и нови диагнози за хронично бъбречно заболяване, а 36 процента от средствата за медико-диагностична дейност – над 35,1 млн. изследвания – са насочени към превенция и диспансеризация. Продължено е и целевото финансиране за осигуряване на медицински персонал в труднодостъпни райони и до 5,88 млн. евро за денонощни аптеки и аптеки в отдалечени общини“, каза д-р Даскалов.
Възстановена е здравноосигурителната логика за децата, дадена е законова гаранция за непрекъснатост на лечението за редки и онкологични заболявания след 18 години, съкратени са сроковете за плащане при помощните средства и е въведен единен ценови контрол и спецификации, стана ясно още от думите му.
„В болничната помощ е заложен целеви ресурс от
близо 82 млн. евро за амбулаторни процедури за диагностика и диспансерно наблюдение 
с цел извеждане на дейности извън болниците. Осигурено е заплащането на биомаркерна диагностика и секвениране от следващо поколение в онкологията. Въведени са строги защитни механизми като предварителна бюджетна проверка при нови медицински изделия (§11), както и осемнадесетмесечна среднопретеглена стойност и служебно прилагане на Механизма за предвидимост от 1 януари при онколекарствата (§17)“, каза още д-р Даскалов.
Административните разходи са 1,2% от бюджета при законов лимит от 3%. Предвиденият ресурс в разходите за персонал от 49,43 млн. евро покрива националната политика по доходите, промяната в осигурителния модел 60 към 40 и целеви 660 хил. евро за укрепване на капацитета по централизирани поръчки и нови спецификации. Увеличените капиталови разходи от 3,6 млн. евро са насочени към информационна инфраструктура и киберсигурност.
„Предложеният проектобюджет за 2027 г. поставя ясен знак, че НЗОК инвестира в ранната превенция, детското здраве и работата на личните лекари, като едновременно с това въвежда ред, прозрачност и строга финансова дисциплина“, допълни управителят на Касата.
Припомняме, че за 2027 г. са планирани 5,68 млрд. евро, което представлява ръст от над 8,1% или близо 427 млн. евро спрямо 2026 г. Предвидено е увеличаване на средствата за здравноосигурителни плащания с над 478 млн. евро или 9,7%, като е гарантиран ръст по всички здравноосигурителни дейности и е заделен законовият трипроцентен резерв за непредвидени и неотложни разходи.

НЗОК ще сключва договори за нови дейности
Clinica.bg, 10-11-2026 
Здравната каса ще сключва договори с нови болници или за нови дейности със старите своевременно, а не след една година. С тази промяна Надзорният съвет на НЗОК одобри проекто-бюджета й за 2027 г.НЗОК ще сключва договори за нови дейности
Текстът, с който се предвиждаше това да не става в рамките на текущата година не е приет от Надзорния съвет на фонда след недоволството на частните клиники
Във варианта, който бе внесен за разглеждане от Надзора се предвиждаше по традиция да има една година отлагателен период за финансирането на нови дейности или болници, тъй като това натоварва бюджета на НЗОК и прави невъзможно прогнозирането на ситуацията.
Частните болници обаче обявиха,
че не са съгласни с подобна постановка. В своя позиция от Българската болнична асоциация настояха текстът да отпадне, а Надзорният съвет на НЗОК веднага се съобрази с искането им. Това е единствената корекция, която е направил Надзорът. По информация на clinica всички останали параметри се запазват непроменени, въпреки че недоволни от разпределението на средствата в бюджета на НЗОК със сигурност има и сред други заинтересовани страни - например фармаиндустрията, която се бореше за ръст от 14% вместо заложените 10, специалистите по здравни грижи, които мастояваха за разширяване на пакета с дейности за тях, зъбoтехниците, които дори обжалват настоящия НРД и т.н.
Напрактика с новия проект на бюджет
на НЗОК за поредна година се бетонира статуквото парите на обществото за здравепазване - над 5.6 млрд. евро, да се изконсумират от болниците, които ще получат над 2.5 млрд. от тях, без това да води до каквито и да е положителни резултати за населението. Средствата за тези лечебни заведения се увеличават ежегодно успоредно със смъртността и заболеваемостта, докато управляващите обясняват, че стимулират превенцията и профилактиката. Поредно доказателство за толеранса на идеята да се стимулира болничната помощ е не само махането на отлагателния срок от една година за финансиране на нови дейности, но и увеличаването на амбулторните дейности, които властите имат идея да пренасочват към болниците, включително и с новия бюджет. Явно фактът, че амбулаторната дейност по същността си трябва да се извършва извън болниците, е дребна и несъществена подробност за българските здравни власти.
Положитените моменти в бюджета на
НЗОК е, че към момента са заложени текстове за ограничаване на злоупотребите с онколекарства, а именно при определелянето на стойността, която ще плаща касата на болниците, да участва и среднопретеглената цена, редом с тези от търговете и рамковото споразумение на МЗ. Друг важен момент е идеята за финансиране на нерегистрираните лекарства и медицински изделия у нас с пари от НЗОК. По този начин вероятно най-накрая ще се намалят цените им, но е възможно да се появи и доплащане за пациентите. Положителна е заявката най-накрая от бюджета на касата да се плаща биомаркерната диагностика по Апр43, а не само геномното секвениране, но засега всичко е все още на ниво проект. Тепърва предстои одобрението му от МС и парламента, където се нанасят и финалните корекции.

Проектобюджетът на НЗОК е приет, запазва се здравноосигурителна вноска от 8%, обяви управителят на НЗОК д-р Владимир Даскалов
Борислава Бибиновска 
БТА, 10.11.2026 
Проектобюджетът на Националната здравноосигурителна каса (НЗОК) за 2027 г. беше единодушно приет от членовете на Надзорния съвет на Касата с един глас „въздържал се“. Запазва се здравноосигурителна вноска от 8%. Това заяви пред журналисти управителят на НЗОК д-р Владимир Даскалов. По думите му личният лекар, ранната диагностика и детското здравеопазване ще бъдат поставени в центъра на системата.
Общата рамка на бюджета достига близо 5,68 млрд. евро, което представлява ръст с над 8,1% или близо 427 млн. евро спрямо 2026 г., каза той.
Предвижда се ръст на средствата за здравноосигурителни плащания с над 478 млн. евро. Заделен е и задължителният по закон 3-процентов резерв за непредвидени и неотложни разходи.
По думите на Даскалов за първична и извънболнична помощ са предвидени близо 363 млн. евро, за специализирана помощ - близо 369 млн. евро и за медико-диагностична дейност - 177 млн. евро.
Гарантирани са над 37,3 млн. евро целево в първичната помощ за дейности при децата на възраст от 0 до 18 г. Част от тях са за профилактика и имунизации, както и за специализирани педиатрични прегледи. Осигурено е и стриктно проследяване в първите 24 часа след раждането и до 28-ия ден в дома, както и ежемесечни прегледи до едногодишна възраст и патронажни грижи до шест месеца, информира още управителят на НЗОК.
Даскалов добави, че са осигурени средства и за нови профилактични дейности, с които се разширява обхватът на прегледи при децата и учениците от 7 до 18-годишна възраст, с цел скрининг на детското затлъстяване. Предвижда се изследване на липиден профил и холестерол на 16-годишна възраст. Осигурени са и безплатни антибиотични и противоинфекциозни лекарства за домашно лечение на деца до 7-годишна възраст, добави управителят на НЗОК.
Даскалов каза, че грижата за детското здраве намира продължение в „мащабната структурна реформа“ за прекратяване на трансферния модел през Министерството на здравеопазването и преминаването към пряко финансиране от бюджета на НЗОК на лечението на деца и възрастни в страната и чужбина на стойност 44 милиона и 764 хиляди евро, включително генетични изследвания, диетични храни, както и помощни средства за хора с увреждания. Той отбеляза, че е продължено и целевото финансиране за осигуряване на медицински персонал за труднодостъпни райони, както и за денонощни аптеки в отдалечените общини.
В болничната помощ е заложен целеви ресурс от близо 82 млн. евро за амбулаторни процедури, диагностика и диспансерно наблюдение. Осигурено е заплащането на биомаркерна диагностика. Даскалов уточни, че по това направление предстоят разговори с Българския лекарски съюз относно определяне на алгоритъма как ще се реализира тази диагностика.  
Според Даскалов проектобюджетът на НЗОК за 2027 г. въвежда ред, прозрачност и строга финансова дисциплина. Залагаме на строг контрол, увери той. За 2025 г. по данни на „Информационно обслужване“ контролите са засекли над 6 милиона екселски редове на несъответствия, което е между 8 и 10 млн. евро, съобщи Даскалов. За 2026 г. проверката още не е приключила, добави той.
Заместник-управителят на НЗОК Здравко Шушков заяви, че от следващата година лечението на децата, помощните средства и медицинските изделия в чужбина ще се покриват от бюджета на Касата. Няма целево финансиране и ще бъдат от общия бюджет, посочи той.

Бюджетът на НЗОК с ръст от 8,1%, здравната вноска остава 8%
OFFNews 10.10.2026 
Общата рамка на бюджета достига близо 5,68 млрд. евро, което представлява ръст от над 8,1% или близо 427 млн. евро спрямо 2026 г., здравната вноска остава 8%, съобщиха от здравния фонд след заседание на Надзорния съвет.
Предвидено е увеличаване на средствата за здравноосигурителни плащания с над 478 млн. евро или 9,7%, като е гарантиран ръст по всички здравноосигурителни дейности и е заделен законовият трипроцентен резерв за непредвидени и неотложни разходи.
В рамките на ресурса за първична извънболнична помощ от близо 363 млн. евро (при 351,2 млн. евро през 2026), специализирана помощ от близо 369 млн. евро (при 351 246,0 хил. евро през 2026 г.) и медико-диагностична дейност от близо 177 млн. евро (168 254,3 хил. евро през 2026 г.) са заложени целенасочени политики с измерим здравен ефект, твърдят от Касата.
Гарантирани са над 37,3 млн. евро целево в първичната помощ за 2,2 милиона дейности при децата от 0 до 18 години, включващи близо 1,58 млн. профилактични прегледа и 667 хил. имунизации, плюс още 42 хил. специализирани педиатрични прегледа в специализираната помощ. Осигурено е стриктно проследяване на новородените в първите 24 часа и до 28-ия ден в дома, ежемесечни прегледи до 1-годишна възраст и патронажни грижи до 6 месеца.
За първи път са обособени три нови самостоятелни подреда в чл. 1, ал. 2 на обща стойност 10 млн. евро за нови профилактични дейности, разпределени по 3 млн. евро в първичната помощ и медико-диагностичната дейност и 4 млн. евро в специализираната помощ. С тези средства е разширен обхватът на прегледите при децата и учениците от 7 до 18 години с цел скрининг на детското затлъстяване, включително изследване на липиден профил и холестерол на 16-годишна възраст.
Осигурени са и безплатни антибиотични и противоинфекциозни лекарства за домашно лечение на деца до 7 години. Обезпечени са 2,7 млн. годишни профилактични прегледа и 4,9 млн. диспансерни прегледа при личните лекари с диференцирано заплащане за полиморбидни пациенти и нови диагнози за хронично бъбречно заболяване, а 36 процента от средствата за медико-диагностична дейност (над 35,1 млн. изследвания) са насочени към превенция и диспансеризация.
Продължено е и целевото финансиране за осигуряване на медицински персонал в труднодостъпни райони и до 5,88 млн. евро за денонощни аптеки и аптеки в отдалечени общини.
Грижата за детското здраве намира продължение в мащабната структурна реформа от параграф 17 до 21 от преходните и заключителни разпоредби за прекратяване на трансферния модел през Министерството на здравеопазването и преминаване към пряко финансиране от бюджета на НЗОК на лечението на деца и възрастни в страната и чужбина на стойност 44,76 млн. евро, включително генетични изследвания, диетични храни и уреди, както и помощните средства за хора с увреждания на стойност 26,12 млн. евро.
В болничната помощ е заложен целеви ресурс от близо 82 млн. евро за амбулаторни процедури за диагностика и диспансерно наблюдение с цел извеждане на дейности извън болниците. Осигурено е заплащането на биомаркерна диагностика и секвениране от следващо поколение в онкологията.
От Здравната каса уточняват, че са въведени са строги защитни механизми като предварителна бюджетна проверка при нови медицински изделия, както и осемнадесетмесечна среднопретеглена стойност и служебно прилагане на Механизма за предвидимост от 1 януари при онколекарствата.
Административните разходи остават едва 1,2 процента от бюджета при законов лимит от 3 процента. Предвиденият ресурс в разходите за персонал от 49,43 млн. евро покрива националната политика по доходите, промяната в осигурителния модел 60 към 40 и целеви 660 хил. евро за укрепване на капацитета по централизирани поръчки и нови спецификации. Увеличените капиталови разходи от 3,6 млн. евро са насочени към информационна инфраструктура и киберсигурност.
Предложеният проектобюджет за 2027 г. поставя ясен знак, че НЗОК инвестира в ранната превенция, детското здраве и работата на личните лекари, като едновременно с това въвежда ред, прозрачност и строга финансова дисциплина. 
Внесеният за разглеждане и одобрение проект на Закон за бюджета на Националната здравноосигурителна каса за 2027 година, заедно с мотивите към него, е приет единодушно от членовете на НС, с един глас „Въздържал се“.

ББА срещу ограниченията за финансиране на нови дейности от НЗОК
Clinica.bg, 10-11-2026 
Проектът на бюджет на НЗОК за 2027 г. днес ще се гледа официално и от Надзорния съвет на фонда, като за тази цел бе разпратен на работодателите и синдикатите, които са част от него. Кои са притесненията на частните болници, може да видите в позицията на едната от двете им асоциации - ББА.
УВАЖАЕМИ ЧЛЕНОВЕ НА НАДЗОРНИЯ СЪВЕТ,
Обръщаме се към Вас във връзка с предложения проект на Закон за бюджета на Националната здравноосигурителна каса за 2027 г., като изразяваме сериозното си безпокойство както по отношение на предвиденото финансиране на болничната медицинска помощ, така и във връзка с предложените ограничения по § 11 от Преходните и заключителните разпоредби.Считаме, че предлаганите законодателни решения създават предпоставки за административно ограничаване развитието на болничната помощ, възпрепятстване на инвестициите в нови медицински дейности и технологии и неравнопоставено третиране на лечебните заведения, без да е представена достатъчна оценка за въздействието им върху достъпа на пациентите до медицинска помощ.
I. По отношение на предложената разпоредба на § 11
С § 11, ал. 1 се предвижда лечебните заведения, които от 1 януари 2027 г. са регистрирани за първи път или са получили за първи път разрешение за дейност по реда на Закона за лечебните заведения, да не могат през 2027 г. да сключват договори с НЗОК за оказване на болнична помощ.С ал. 2 се въвежда и ограничение за вече действащите лечебни заведения, които няма да могат да сключват допълнителни споразумения за нови клинични пътеки, амбулаторни и клинични процедури спрямо договорените през 2026 г., освен когато съответните дейности не са изпълнявани на територията на съответната РЗОК и след решение на Надзорния съвет на НЗОК.Считаме, че подобен подход представлява съществена промяна в условията за достъп до публично финансиране, която не следва да бъде въвеждана единствено чрез преходна разпоредба в годишния бюджетен закон, без предварителен анализ на потребностите от медицинска помощ и на последиците за лечебните заведения и пациентите.
На първо място, предложената забрана създава предпоставки за неравнопоставено третиране между действащите и новите лечебни заведения. Възможността за сключване на договор с НЗОК се поставя в зависимост от момента на първоначалната регистрация или разрешаване на дейността, а не от качеството на медицинската помощ, наличието на необходимите специалисти, техническата обезпеченост или реалните потребности на населението.На следващо място, ограничаването на възможността съществуващите болници да разширяват обхвата на медицинските дейности, които предоставят, създава пречки пред тяхното технологично и професионално развитие. Въвеждането на нови методи за диагностика и лечение, развитието на високоспециализирани дейности и инвестициите в съвременно оборудване са основни предпоставки за повишаване качеството на здравните услуги.Не може да се приема, че развитието на здравеопазването следва да бъде ограничавано само защото съществува необходимост от бюджетна предвидимост.Особено притеснителен е възприетият критерий за допускане на изключение, а именно съответната медицинска дейност да не е изпълнявана на територията на РЗОК.Самото наличие на изпълнител на определена медицинска дейност не означава, че съществуващият капацитет е достатъчен, че пациентите имат своевременен достъп до лечение или че са осигурени необходимото качество и възможност за избор.По този начин се създава риск да се запази съществуващото разпределение на болничните дейности, независимо от реалните потребности и от възможностите за подобряване на медицинското обслужване.
Безспорно е желанието на всички участници в здравната система да се осигури устойчиво разходване на публичните средства. Това обаче не може да се постига чрез административни пречки, които възпрепятстват развитието на медицинската наука, навлизането на иновации и инвестициите в съвременни методи за диагностика и лечение.Особено притеснително е, че предложената забрана засяга не само новите лечебни заведения, но и възможността на съществуващите болници да развиват нови медицински дейности.Не на последно място, предложената разпоредба не отчита вече предприети инвестиционни инициативи, включително такива, свързани с изграждането на нови структури, закупуването на медицинска апаратура и привличането на висококвалифицирани медицински специалисти.Подобна законодателна непредвидимост създава риск от обезсмисляне на направени инвестиции и от ограничаване на бъдещите инвестиционни намерения в сектора.Част от проблема се корени и в широкия обхват на понятието „нови дейности". Въвеждането на нови медицински технологии и методи на лечение често е свързано с необходимостта от договаряне на допълнителни клинични пътеки и процедури. Ограничаването на тази възможност може да обезсмисли инвестициите в нова медицинска апаратура и в обучението и квалификацията на медицинските специалисти. Не може да се очаква развитие на здравеопазването, когато едновременно се ограничават инвестиционният процес и възможността за практическо приложение на медицинските иновации.
В тази връзка считаме, че е необходимо да бъде извършена оценка на съответствието на предложените ограничения с принципите на равнопоставеност на изпълнителите на медицинска помощ, свободната стопанска инициатива и правото на здравноосигурените лица на достъп и избор на лечебно заведение.Здравеопазването е един от най-силно регулираните сектори в страната. Допълнителното въвеждане на забрани, без достатъчно ясна медицинска и икономическа обосновка, не може да замести необходимостта от последователна държавна политика и ефективен контрол върху качеството и разходването на публичните средства
II. По отношение на предвиденото увеличение на средствата за болнична медицинска помощ
В проекта за 2027 г. са заложени средства за болнична медицинска помощ в размер на 2 561,9 млн. евро при приблизително 2 342 млн. евро за 2026 г., което представлява номинално увеличение с около 9,4 на сто.Същевременно в предвидените средства за 2027 г. са включени близо 82 млн. евро за амбулаторни процедури и диспансерно наблюдение, обособени в самостоятелен бюджетен ред.При условно изключване на този ресурс средствата за болнична медицинска помощ възлизат на приблизително 2 479,9 млн. евро, или увеличение с около 5,9 на сто спрямо общата стойност за 2026 г.
Макар посоченото изчисление да не представлява окончателна съпоставка на идентични бюджетни дейности, то поставя съществен въпрос относно действителния размер на допълнителния финансов ресурс за основната болнична дейност.Считаме, че е необходимо НЗОК да представи подробна съпоставима разбивка на средствата за 2026 г. и 2027 г., която ясно да разграничава увеличението за вече финансираните болнични дейности от средствата за нови, прехвърлени или отделно обособени дейности.Номиналното увеличение на бюджета не следва да се представя като реално увеличение на финансирането на болничната помощ, без да бъдат отчетени промените в структурата на разходите.Допълнително следва да се отчете, че лечебните заведения функционират в условията на нарастващи разходи за персонал, медицински консумативи, лекарства, енергия и поддръжка на медицинската апаратура.При тези обстоятелства увеличение от порядъка на 5–6 на сто, ако бъде потвърдено като действителен съпоставим ръст за основните болнични дейности, поставя въпроса за достатъчността на предвидения ресурс и за възможността лечебните заведения да поддържат и развиват качеството на медицинската помощ.
III. По отношение на предвиденото извеждане на медицински дейности в амбулаторни процедури и рисковете за безопасността на пациентите
Особено внимание следва да се обърне на предвидените в проекта за 2027 г. средства в размер на близо 82 млн. евро за амбулаторни процедури и диспансерно наблюдение, както и на заявеното намерение за извеждане на медицински дейности от болничната в извънболничната помощ.По принцип развитието на амбулаторната хирургия и намаляването на ненужните хоспитализации представляват възможност за оптимизиране на здравната система. Подобна промяна обаче не може да бъде осъществявана единствено чрез преразпределение на бюджетни средства или промяна в начина на заплащане на медицинските дейности.Считаме, че въвеждането на модел за еднодневна хирургия следва да бъде предшествано от приемането на ясна и цялостна нормативна рамка, която да регламентира изискванията към лечебните заведения, медицинските специалисти, оборудването, анестезиологичното обезпечаване, следоперативното наблюдение и възможностите за своевременна реакция при настъпване на усложнения.При липсата на специално регламентирани и единни изисквания за организацията и безопасността на еднодневната хирургия съществува риск медицински дейности, които изискват определено ниво на наблюдение и готовност за спешна намеса, да бъдат извършвани при различни условия, без достатъчни гаранции за безопасността на пациентите.Не всяка медицинска дейност, която технически може да бъде извършена в рамките на един ден, е подходяща за амбулаторно лечение на всеки пациент.Необходимо е да бъдат определени ясни критерии за подбор на пациентите, включително съобразно възрастта, придружаващите заболявания, анестезиологичния риск, сложността на интервенцията и необходимостта от следоперативно наблюдение.Следва да бъдат регламентирани и условията за безопасно изписване, проследяване на пациента след интервенцията, осигуряване на непрекъсната комуникация с медицински специалист и възможност за незабавна хоспитализация при възникване на усложнения.Липсата на подобни правила създава риск икономическият мотив за намаляване на разходите да придобие предимство пред медицинските критерии за безопасност.Считаме, че финансовата ефективност не може да бъде самостоятелно основание за промяна на организацията на медицинската помощ, когато не са създадени необходимите гаранции за качеството и безопасността на лечението.На следващо място, принципно възражение буди и предвиденият модел на финансиране на тези дейности.Ако заявената цел на реформата е определени медицински дейности да бъдат изведени от болничната в извънболничната помощ, логично и икономически обосновано е финансирането им да бъде осигурено от средствата, предвидени за извънболнична медицинска помощ, чрез съответното увеличение на този бюджет.
Не може от една страна да се заявява политика за развитие на извънболничния сектор, а от друга страна необходимият финансов ресурс за осъществяването ѝ да бъде включван в бюджета за болнична медицинска помощ и по този начин да се представя като увеличение на средствата за болниците.Подобен подход води до изкривяване на реалната бюджетна картина и затруднява обективната оценка на средствата, които действително се предоставят за финансиране на болничната дейност.Финансирането следва да съответства на характера на медицинската дейност, на изискванията за нейното извършване и на сектора, в който тя се осъществява.Прехвърлянето на медицински дейности между различните нива на здравната система трябва да бъде резултат от медицинска обоснованост и предварително установени стандарти, а не от необходимостта за формално преразпределение на разходите между отделните бюджетни пера.В противен случай съществува риск едновременно да бъде ограничен ресурсът за болнична медицинска помощ и да не бъдат осигурени необходимите условия за безопасно извършване на съответните дейности в извънболничната помощ.
Поради изложеното считаме, че преди предприемането на подобна структурна промяна е необходимо да бъдат разработени и приети специални правила за еднодневната хирургия, да бъде извършена оценка на медицинските рискове и да бъде осигурено самостоятелно и адекватно финансиране в рамките на бюджета за извънболнична медицинска помощ.
IV. По отношение на необходимостта от последователна политика за развитие на здравеопазването
Считаме, че между ограничаването на възможностите за развитие на болничните дейности и заявените цели за подобряване на достъпа и качеството на медицинската помощ съществува съществено несъответствие.Бюджетната устойчивост е необходима предпоставка за функционирането на здравноосигурителната система, но тя не може да бъде постигана единствено чрез административно ограничаване на нови участници и медицински дейности.Необходимо е да се търсят дългосрочни решения, основани на обективна оценка на здравните потребности, ефективността на извършваните дейности, качеството на медицинската помощ и справедливото разпределение на публичните средства.В противен случай съществува риск вместо развитие и модернизация на здравеопазването да се постигне запазване на съществуващата структура на болничната система, без гаранции, че тя отговаря в достатъчна степен на потребностите на пациентите.
Предвид изложеното настояваме:
1. Предложеният § 11 от Преходните и заключителните разпоредби на проекта на Закон за бюджета на НЗОК за 2027 г. да отпадне.
2. Да бъде представен подробен финансов разчет за действителното увеличение на средствата за болнична медицинска помощ през 2027 г., при съпоставим обхват на финансираните дейности през 2026 г. и 2027 г.
3. Да бъде преразгледана предвидената финансова рамка за болнична медицинска помощ с оглед на реалните разходи на лечебните заведения и необходимостта от устойчиво развитие на сектора.
4. Преди извеждането на хирургични дейности към амбулаторно изпълнение да бъдат приети ясни нормативни изисквания за еднодневна хирургия, включително за подбор на пациентите, медицинско обезпечаване, следоперативно наблюдение и действия при усложнения.
5. Финансирането на дейностите, които действително се прехвърлят към извънболничната медицинска помощ, да бъде планирано в бюджета за извънболнична медицинска помощ, а не да се отчита като увеличение на ресурса за болничната помощ.
6. Предложенията за ограничаване на нови медицински дейности да бъдат предмет на самостоятелно обсъждане със съсловните и представителните организации на лечебните заведения, въз основа на анализ на потребностите от медицинска помощ и оценка на въздействието.
Българската болнична асоциация последователно поддържа позицията, че устойчивостта на здравноосигурителната система следва да се гарантира чрез адекватно финансиране, прозрачност и ефективен контрол, а не чрез ограничения, които могат да възпрепятстват развитието на медицинската помощ и достъпа на пациентите до съвременни методи на диагностика и лечение.Призоваваме Надзорния съвет на НЗОК да преразгледа предложените текстове преди одобряването на проекта за бюджет за 2027 г.
С УВАЖЕНИЕ: Адв. Свилена Димитрова Председател на УС на ББА

Очакваме поне с 10% повече за ПИМП
Clinica.bg, 10-11-2026 10:30
Вече са ясни основните параметри на проектобюджета на НЗОК за 2027 г. – приходите й ще възлизат на 5.6 млрд., а разходите за здравноосигурителни плащания на 5.4 млрд. евро. Това е ръст с 478 млн. спрямо тази година. За общопрактикуващите лекари и специалистите са отредени съответно 362 млн. и 368 млн. евро. Достатъчни ли са тези средства, колко не достигат, какво следва да се направи. На тези въпроси отговаря доц. Любомир Киров. Той е председател на Управителния съвет на Националното сдружение на общопрактикуващите лекари в България (НСОРБ).
На свое заседание от 7 ноември Управителния съвет и Надзорния съвет на Националното сдружение на общопрактикуващите лекари в България обсъдихме и очакваме бюджетът за първична извънболнична медицинска помощ (ПИМП) за 2027 г. да бъде повишен с поне 10% спрямо този за 2026 година, което представлява 7% от ЗОП в оповестения бюджет на НЗОК за 2027 година. 
В абсолютна стойност това е 34 500 000 евро. 
Настояваме нашето предложение да бъде взето под внимание при обсъждане на бюджета на НЗОК и разпределението му по пера на всички инстанции. Основанията за това са, че увеличението на бюджета за ПИМП за 2026 г. с 4.3% спрямо 2025 г. не покри дори официално обявената инфлация, която за октомври 2026 е 6.1%, нито официално прогнозираните от БНБ за декември 2026, както и средногодишната инфлация. 
Освен това, необходимо е да се има предвид,
че бюджетът за ПИМП не е бюджет за заплати. Той осигурява, както и преди сме посочвали, цялостната дейност в нашите „малки предприятия за здраве" като отделни лечебни заведения, която е свързана с непрекъснато нарастващи разходи: за медицински и немедицински персонал, осигурителни вноски, медицински консумативи, информационни системи, електронно здравеопазване, административна дейност, поддръжка на медицинската техника, комунални услуги и изпълнение на все повече нормативно възложени дейности, коитобюджетът за 2026 г. не успя да компенсира. 
През 2027 не очакваме намаление на постоянно  
и значително нарастващите цени, а прогнозираната инфлация за 2027 е стойност, на която едва ли може към момента да се доверим. Факт са вече и нормативно определени повишени осигуровки. От средата на октомври 2026 г. бе въведена допълнителна, нова за системата на здравеопазването, подлежаща на диспансерно наблюдение от общопрактикуващите лекари и нефролозите диагноза- хроничното бъбречно заболяване, което е положителна крачка в правилната посока. Работата по него предстои да се разгърне през 2027-ма. Тази промяна бе инициирана от съсловието и пациенти и е пример за надграждане, организирано лечение и контрол на определени заболявания. Това изисква и съответно финансово обезпечаване. 
Съзнаваме сложната ситуация около държавния 
бюджет за 2027 г. и предлаганото увеличение на бюджета за ПИМП е съобразено с този факт. Считаме, че е крайно умерено и изпълнимо и не коментираме какво трябва да бъде по принцип. За нас, също така, то е знак на отношение и оценка, на наличие на положителни или пък на намерения с обратен знак.+

Ще решат ли повече пари проблемите в здравеопазването без реформи
Според бившия здравен министър Мими Виткова и младия лекар д-р Даниел Кипров предвидените стипендии за специализанти не гарантират устойчиво увеличение на възнагражденията 
Nova News, 10.11.2026 

Близо 725 млн. евро ще разполага Министерството на здравеопазването през 2027 г. - с 78 млн. евро повече спрямо предходната година. Сред приоритетите са увеличаването на средствата за имунизации, изграждането на 19 нови болнични площадки за медицински хеликоптери и подмяната на 14 линейки. Предвидени са и 30 млн. евро за стипендии от по 350 евро за специализанти, включително медицински сестри. Достатъчни ли са тези мерки, за да отговорят на натрупаните проблеми в сектора?
Според д-р Даниел Кипров, представител на младите лекари, стипендиите не гарантират реално увеличение на доходите. „Феномен може да се получи, при който специализантите всъщност да получат по-малки заплати“, каза той в ефира на "Твоят ден". По думите му болниците биха могли да намалят основното възнаграждение или допълнителните бонуси, тъй като Министерството ще осигурява отделна стипендия. Кипров уточни, че държавно финансираните места обхващат само малка част от специализантите, а промени в наредбата вече са премахнали обвързването на заплащането им с минималната работна заплата. Младите лекари настояват и за повторно подписване на колективния трудов договор, който да гарантира по-устойчиви и предвидими условия на труд и заплащане за работещите в здравеопазването. 
 „Докато тази здравна система е сбор от търговски дружества, нито може да има устойчивост на възнагражденията, нито може да има удовлетвореност и на пациентите, и на работещите в системата“, коментира бившият здравен министър д-р Мими Виткова. Според нея трябва да се премахне търговският статут на лечебните заведения, които използват обществен ресурс. Така болниците няма да работят с цел печалба и ще намалее икономическият стимул за непрекъснато разкриване на нови лечебни заведения. Виткова обърна внимание и на сериозните различия в достъпа до медицинска помощ - цели региони остават без болница, лекар или аптека, а хората трябва да пътуват по 50-60 километра, за да получат грижа.
Виткова настоя и за ясни правила при формирането на лекарските възнаграждения. По думите ѝ допълнителното материално стимулиране в момента се разпределя по различен начин във всяка болница и често зависи от индивидуалната преценка на ръководството. „Трябва да има система, по която да се формират работните заплати“, заяви тя.

Мъж на 29 години е задържан за нападение над дежурен лекар в Центъра за спешна медицинска помощ в Разград
Кореспондент на БТА в Разград Садет Кърова 
БТА, 10.11.2026
Мъж на 29 години е задържан за нападение над дежурен лекар в Центъра за спешна медицинска помощ в Разград. Инцидентът е станал около полунощ, съобщиха от Областната дирекция (ОД) на МВР в Разград.
Мъжът, който е криминално проявен и осъждан, е от силистренското село Боил. Той влязъл в спор с дежурния лекар заради неплатени здравни осигуровки, след което му нанесъл удари с ръце.
Извършителят е задържан в сградата на Районното управление в Разград. Предстои да му бъде повдигнато обвинение за извършеното деяние, посочват от ОД на МВР.
През септември миналата година мъж влезе с взлом в медицински помещения в разградската болница.

Д-р Ваня Карабойдева е новият директор на Регионалната здравна инспекция в Стара Загора
Кореспондент на БТА в Стара Загора Павлина Дудева 
БТА, 10.11.2026 
Д-р Ваня Карабойдева е новият директор на Регионалната здравна инспекция (РЗИ) в Стара Загора. Това съобщиха от пресцентъра на Областна администрация – Стара Загора.
Тя е назначена на поста със заповед на министъра на здравеопазването, от 9 ноември. Днес Карабойдева е представена на екипа на инспекцията от заместник областния управител Зоя Колева.
По време на срещата Колева е посочила, че от новия директор се очаква цялостен анализ и мониторинг на здравната система в област Стара Загора с акцент върху идентифицирането на съществуващите проблеми, потребностите и възможностите за подобряване на здравното обслужване на населението. Заместник областният управител анонсира и намерението на областния управител да инициира създаването на Областен консултативен съвет по здравна политика. В него се предвижда да бъдат привлечени представители на компетентните институции, лечебните заведения и медицинската общност.
„Завръщам се, за да работя за стабилна, професионална, добре организирана Регионална здравна инспекция, в която законността, експертността и доброто отношение към гражданите и към служителите да бъдат основни принципи“, заяви при встъпването си в длъжност д-р Карабойдева, цитирана в съобщението.
Д-р Ваня Карабойдева има 30-годишен професионален опит в областта на профилактичната медицина. В продължение на 28 години професионалният ѝ
път е свързан със системата на държавния здравен контрол. Постъпва като епидемиолог в Хигиенно-епидемиологична инспекция – Стара Загора през 1996 година.  В различни етапи е  заемала длъжностите заместник-директор на ХЕИ – Стара Загора, главен секретар на РИОКОЗ – Стара Загора, директор на РЗИ – Стара Загора. В периода 2011 – 2022 г. ръководи административни структури в РЗИ, осъществяващи дейности по профилактика на болестите, промоция на здравето и държавен здравен контрол. Завършила е Висш медицински институт – Стара Загора. Придобила е три медицински специалности: „Епидемиология на инфекциозните болести“, „Медицина на бедствените ситуации“, „Трудова медицина“, както и следдипломна квалификация „Здравен мениджмънт“. Хоноруван преподавател е към Медицински факултет на Тракийски университет – Стара Загора.
В периода 2024-2026 г. е ръководител на Служба по трудова медицина „Арсенал“ АД.

Ваксини, профилактика и нулев скрининг: Къде се проваля българската здравна превенция?
Medicalnews.bg, 10.11.2026

Изоставането в превантивните грижи има дългосрочно негативен ефект върху живота на хората, здравните разходи и здравните резултати. Това е изводът от новия анализ на ИПИ: „Лекуваме късно, плащаме скъпо: Защо превенцията в България не работи?“. България отстъпва в покритието със задължителни ваксини, липсва напредък при профилактиката, а скрининговите програми се бавят.
Анализът на ИПИ показва, че:
· Проблемът не е в парите, а в организацията. България отделя за превенция 0,23% от БВП и далеч не е на дъното в ЕС – средствата се харчат неефективно, а системата не стига до всички.
[image: ]
· Плащаме с живот. България има най-високата обща смъртност в ЕС (15,6‰ при 10,7‰ средно). Предотвратимата смъртност е почти двойно над средната за ЕС. На всеки 100 хил. души население губим около 3 040 години живот от смърт, която превенцията може да предотврати, при 2 015 години средно за ЕС.
· Нито една програма за скрининг за рак все още не работи. По последните данни на Евростат (2023) България е единствената държава в ЕС без скрининг за рак на гърдата, маточната шийка и дебелото черво. Макар и планирани, програмите за скрининг за рак на шийката на майката и дебелото черво още не са стартирали реално. Забавянето зависи изцяло от Министерството на здравеопазването.
· Ваксинационното покритие пада опасно. През 2025 г. покритието спада при всички задължителни ваксини. При морбили-паротит-рубеола то е под 89%, а при пневмококите е под 86%. Резултатът е епидемия от морбили през 2026 г. При грипа ваксинираните у нас са 19%, а средно в ЕС са 45%.
· Профилактичните прегледи се отчитат, но не се оценяват по резултат. Личните лекари получават заплащане за брой отчетени профилактични прегледи, а не за подобрено здраве. При възрастните обхватът е 57%.
· Превенцията е най-изгодната инвестиция. Всяко евро, вложено в превенция, спестява между 7 и 14 евро за лечение.
· Работещата формула е позната. Регистърът на населението генерира покана, пациентът получава определен час и безплатен тест, а неявилите се получават напомняне. Инициативата е на системата, а не на пациента. Така Финландия и Швеция постигат над 80% обхват.
· Повече участници и повече избор. Към превенцията могат да се включат аптеките, застрахователите, работодателите и частните инициативи. Кампанията на фондация „Лъчезар Цоцорков“ прави над 93 хил. скринингови теста за рак на дебелото черво. Това показва, че частни организации могат да вършат работата там, където държавата закъснява.
За да работи добре, превенцията трябва да е масова, лесна и достъпна за пациента, а медицинските специалисти да получават заплащане за постигнатите здравни резултати, а не за отчетените прегледи.
Анализът разглежда следните основни категории на превантивните грижи: ваксини, профилактика и скрининг, как те се извършват в България и какви са добрите международни практики. Разходите, които България отделя за превантивни грижи, са малко под средните в ЕС, но не и на минимални нива.
На база на данните от ИДИ представят препоръки за действия, които ще подобрят здравните резултати и качеството на живот и ще намалят болничния престой.
По отношение на ваксините най–важните действия са свързани с:
· Повишаване на покритието със задължителни ваксини;
· Лесен за пациентите достъп до препоръчителни ваксини;
· Ефективна борба с антиваксинационни действия и медицински лица, които дестимулират пациентите си да получат задължителни или препоръчителни ваксини.
По отношение на профилактиката:
· По–добри стимули за общопрактикуващите лекари за повишаване на обхвата;
· Интеграция с профилактиката, извършена и заплатена по различни канали (здравно–осигурителни фондове, самите пациенти);
· Постоянен преглед и актуализация на конкретните дейности, включени в профилактичните прегледи.
По отношение на скрининга:
· Ускорен старт на двете програми за скрининг за рак;
· Включване и на масов скрининг срещу рак на млечната жлеза;
· Максимално улесняване на процеса за пациентите, включване на лаборатории, фармацевти при извършване на скрининга и получаване на резултатите и яснота за последващите действия.


Без ИИ при определяне на рисковите решения на ТЕЛК, иска омбудсманът
Zdrave.net, 10.11.2026
Омбудсманът Велислава Делчева предлага да отпадне текстът от Законопроекта за изменение и допълнение на Закона за здравето, който предвижда автоматизирана система да определя кои решения на ТЕЛК и НЕЛК са рискови и да задейства тяхното преразглеждане. Вместо него общественият защитник инициира нова законова уредба, която да гарантира, че софтуерната оценка няма да води до отнемане на права, спиране на плащания или отмяна на решения без индивидуална проверка от орган на медицинската експертиза.
Предложението е направено в становище по общия законопроект, който предстои да бъде разгледан на второ четене, уточняват от пресслужбата на обществения защитник. Делчева предупреждава, че предвидената нова ал. 9 на чл. 108а не определя по какви критерии ще се установява висок риск, какви данни ще се обработват и как гражданите ще могат да оспорват резултатите от автоматизираната оценка.
Според законопроекта при установен висок риск, свързан с действия на ТЕЛК, случаят ще се разглежда от НЕЛК, а когато рискът е свързан с действия на НЕЛК – от лица, оправомощени от министъра на здравеопазването. Омбудсманът посочва, че така се създава възможност за паралелна извънсъдебна процедура, която не е съобразена с действащия ред за контрол и обжалване на експертните решения.
Особено притеснителен според нея е рискът от дискриминация на хора с редки заболявания, тежки или множествени увреждания. Ако системата използва изкуствен интелект за откриване на аномалии, тя може да определя техните медицински случаи като подозрителни единствено защото са необичайни. По този начин хората с най-сложни здравословни състояния могат да бъдат подлагани непропорционално често на проверки.
Затова Делчева предлага автоматизираната система да работи само по предварително определени, ясни и проверими правила и статистически методи, зададени и одобрени от човек, без самообучаващи се алгоритми и системи с изкуствен интелект. Оценката трябва да се отнася до експертните решения и медицинската документация, а не до личните характеристики или поведението на гражданите. Видът на заболяването сам по себе си и адресът на лицето не бива да бъдат показатели за риск, смята Делчева.
Становището поставя и въпроса за защитата на вече постановените експертни решения. Законът допуска органите на медицинската експертиза по своя инициатива да отменят, изменят или преразглеждат неправилни решения само в тримесечен срок от постановяването им. Новият текст не уточнява дали автоматизираният сигнал ще позволява проверки след изтичането на този срок.
Омбудсманът настоява установеният от системата риск да има единствено сигнална функция. Всяка последваща проверка трябва да се извършва от компетентен орган на медицинската експертиза в установените от закона срокове. Гражданите следва да бъдат уведомявани за проверката, да имат възможност да представят обяснения и доказателства и да получават мотивирано решение, което могат да обжалват.
Делчева обръща внимание, че действащото законодателство вече предвижда риск-ориентиран контрол. НЕЛК анализира периодично решенията на ТЕЛК и проверява на случаен принцип не по-малко от 3% от необжалваните решения. Според обществения защитник новата технология трябва да подпомага този контрол, а не да въвежда отделен механизъм за преразглеждане.
Вместо предложената ал. 9 на чл. 108а омбудсманът предлага създаването на самостоятелен чл. 108б от Закона за здравето. Той трябва да уреди целите и обхвата на системата, допустимите източници на данни, реда за определяне на критериите за оценка, човешкия контрол и правата на засегнатите лица. Предвиждат се също ограничения на достъпа до информацията, регистриране на всеки достъп и ежегоден публичен доклад за прилагането на системата. Омбудсманът настоява и за независим одит на системата.
В становището омбудсманът настоява преди въвеждането ѝ да бъдат извършени задължителни оценки на въздействието върху основните права и защитата на личните данни. Методиката трябва да бъде изготвена след консултации с организациите на хората с увреждания и утвърдена след становища на Комисията за защита на личните данни, омбудсмана, Националния осигурителен институт и Националния съвет за хората с увреждания.
Омбудсманът предлага Комисията по здравеопазването да поиска становище от Комисията за защита на личните данни преди второто гласуване на законопроекта. Делчева посочва, че предвиденият двумесечен срок е недостатъчен за приемането на необходимите правила, разработването и изпитването на системата и извършването на оценките на въздействието. Затова омбудсманът предлага чл. 108б да влезе в сила едва след като бъде утвърдена методиката и бъдат извършени оценките на въздействието.
Предложената от омбудсмана редакция не засяга ал. 7 и 8 на чл. 108а, приети на първо гласуване. Целта е контролът върху медицинската експертиза да бъде усъвършенстван, без да се създава правна несигурност за хората с увреждания и без алгоритмичната оценка да замества преценката на органите на медицинската експертиза.

